Bible Thianghlim - 2 KORINTH\nBibleThianghlim – 2 KORINTH\nNgan kum: A.D. 56\nPaul in cakuat pakhatnak a ngan cān hi a missionary khualtlawn a vei thumnak ih Efesa khua ah hlawhtling zetih rawng a bawl laiah a si. Anih in Korinth khua tlawnsal thei a duh nân, Efesa khua ih hlawhtlinnak a hmuh ruangah cutawk ih cām hrih a tum nân (1Kor 16:5-9), Korinth kawhhran ah buaipi ṭul zet mi thubuai a um. A rawngbawlnak ah dokalhnak nasazet a um thu a hmusuak ih, Korinth khua ah zamrang zetin a feh (2Kor 2:1-2). Hih ṭum ahcun a tumtah mi a hlawhtling lo a bang. Cutawk ihsin a tlun hnuah thubuai tifel dingin Korinth khua ih va fehsal aiah (2Kor 1:23), ca a kuat sawn (2Kor 2:4, 9).\nPaul cun cuih a cakuat cu Korinth khua ih zumtupawl in ziangti vekin an cohlang ding tiin a dawn a har zet. Troas khua ah Tita thawn an tawnawk tiktikah, cuih thu cu theih ding a beisei (2:12; Apo 20:1-2). Ziang thu ruangah simaw Tita kha Troas khua ah a ra lo. Curuangah Paul cu Masidonia lamah a feh (2:13; 7:5). Cu tawkah Tita a va táwng ih, Korinth khua ih zumtupawl in an lung thleng in, thulunnak lamih kir an duh thu a thei (7:6-16).\nKorinth kawhhran ah thubuai a um lai thotho. Apostol dēupawl in nasazetin Paul-ih rawngbawlnak an dokalh (11:13-15). Cupawl cun Korinth khua ih zumtupawlih thinlung an neh (11:19-20; 12:11, 20-21). Korinth cakuat a pahnihnak hi amah le a rawngbawlnak humhimnak hrangah, Korinth ih thubuai dangpawl rĕm dingah le rawngbawlnak dik sawhhnget dingah A.D. 56 hrawngah Paul ih a ngan mi a si.\nKorinth cakuat pahnihnak hi ṭhen thum ih ṭhen theih a si. Bung 1-7 ah Paul in a rawngbawlnak humhimin Pathian siahhlawh diktakih rawngbawldān thu a simfiang. Bung 8-9 ah Zentel kawhhranpawl in Jerusalem ih zumtu mifarahpawl hrangih sum an khawn thu a sim. Bung 10-13 ah cun a doralpawlih dokalhnak thupawl Paul in a sâng. Apostol dik a sizia a simfiang ih, Khrih hrangih a tuarnak thu tla a sim. Pathian siahhlawh cu a cahlobik cān ah a nun ah Pathian huham a langfiangbik ṭheu ti thu a simfiang. Paul in a cakuat kharnak ah a thu thlun dingah thu hngetkhoh a pe. Korinth khua ih zumtupawl in a thu an hnáwng a si ahcun, an hnenah va feh tahratin, rorum zetih an thubuai tifel a tum thu a sim.\nPathian zangfahnak hi a haidaih ih, «Ka cah lo tikah ka cak ṭheu» (12:10), ti bangin kan cahlonak ah a cahnak a famkimter (12:9) a si.\nII. Paul in a rawngbawlnak a hum ih, Pathian siahhlawh diktak thuhla a zirh (1:12-7:16)\nIII. Paul in Jerusalem ih mithiangpawl hrang Zentel kawhhranpawl hnen ihsi sum khawn thu a rel (bung 8-9)\nIV. Paul a humaw ih, doralpawl ih hēknak a sawn (10:1-13:10)\nV. Thukharnak (13:11-14)\n1 Pathian duhzawngih Jesu Khrih-ih apostol, Paul le kan unaupa Timothy in Korinth khua ih Pathian kawhhran le Akaia peng pumpi ih mithiangpawl hmuahhmuah hnenah:\nLamzin Phun Zakipih Thlangămtu Pathian\n3 Kan Bawipa Jesu Khrih-ih Pa a si mi Pathian, zahngainakih Pa le lamzin phun zakip ih in thlangămtu Pathian cu thangṭhatin um seh. 4 Pathian ih in thlangămnak in buainak phun zakip a tuartupawl kan thlangăm ve theinak dingah, anih cun kan buainak hmuahhmuah ah in thlangăm ṭheu. 5 Ziangahtile Khrih-ih tuarnak cu kanmah ih a luanliam vekin, Khrih zarah kan thlangamnak khal a luangliam a si. 6 Zăwnzaihnak kan neih asile, cucu nan thlangamnak le nan runsuahnak hrangah a si. Cumi cun kan tuar mi vek harsatnak tuar theinak a lo pe thei a si. Asilole Pathian in in thlangăm asile, cumi khal cu nanmai thlangamnak le rundamnak hrangah a si. 7 Cule tuarnakpawl ih tel vetu nan si ih, thlangamnak khalih tel vetu nan si ti kan theih ruangah, kan ruahsannak cu a hnget a si.\n8 Ziangahtile u le nau tla, Asia peng ih kan parih a thleng mi kan buainak kha thei loih nan um ding kan duh lo; kha tiin kan phurh thei lo ding mi phurrit nasazet kan parah rung thlengin, cumi ruangah nun ding hman ruahsan lo tiangin kan um a si. 9 A si, kanmah le kanmah rinsanaw loin, mithi kaithotu Pathian kan rinsan sawn theinak dingah, thi dingih thuṭhensak mi vekin kan um. 10 Cuih Pathian cun khavek thihnak rapthlak ihsin in runsuak zo, atu khalah in run; in runsuak leh ding tiah amah cu kan rinsan. 11 Thilpek ruangah mi tampi in kanmai ruangah thangṭhatnak an pek theinak dingah, nannih khal in kan hrangah thlacamnak in in rak bawmkhawm a si.\nPaul in a Khawkhan cia mi a Thleng\n12 Ziangahtile kan tluangkhawndān cu hitin a si: milai fimnak si loin, Pathian zangfahnak ruang sawn ih nundān tluangtlamte le Pathian ṭihnak nun dik zetih hi leitlun ih kan nun ṭheu kha, kan sia le ṭha theihnak in in theihpi ih, nannih lak sinsin ah cun cutivekin kan um sinsin a si kha. 13 Ziangahtile nan siar mi le nan theihthiam mi siarlo thil dang zianghman nan hnenah kan ngan lo. A cemnet tiang khal ziangkim nan theihthiam thluh ka zum. 14 Cutivekin nannih cun ziangmaw zât cu in rak theithiam zo, Bawi Jesu-ih Ni ah kannih cu nan tluangkhawnnak kan si bangin, nannih khal kan tluangkhawnnak nan si ding ka beisei.\n15 Cucu ka theihfiang ruangah a vei hnihnak hlawknak nan neih theinak dingah nan hnenih rat hmaisak ka rak tum. 16 Masidonia peng ka tlawn zawngah ka lo tlawng phah ding ih, Masidonia ihsin nan hnenah ka kirsal ding tiah ka rak tum. Cule nannih in Judia peng ah in thlah uhla tiah ka rak ruat. 17 Curuangah himi ka tumtah tikah, awlsám tukin ka ti pang maw? Asilole ka tumtah mi thilpawl hi milai tidān vek menih tumin, keimah ah a si, a si tithul, a si lo, a si lo tithul dualdo ka si maw? 18 Asinan Pathian cu mirinum a si vekin, nan hnenih kan ṭawngkam hi, a si tithul, a si lo tithul, dualdo a si lo.\n19 Ziangahtile Pathian Fapa, Jesu Khrih thu cu Silas le Timothy le kei in nan hnenah kan rak phuang. Cumi ruangah amai thuhla kan sim mi cu a si tithul, a si lo tithul dualdo si loin, amah ah cun, a si, ti lawng hi a si ringring. 20 Ziangahtile Pathian thutiamkam hmuahhmuah hi amah ah cun, ‹A si,› ti a si thluh. Kanmah ruangah Pathian cawimawiih a um theinak dingah amah ah cun, ‹Amen,› ti a si. 21 Nannih le kannih Khrih ih in hngettertu le hriak in thihtu cu Pathian a si. 22 Anih cun tacik in khĕn ih, kan thinlung sungah amahkhānnak ah Thlarau in rak pe.\n23 Cuihtlunah ka lo ānhaiterlonak dingah a si, Korinth ih ka ratsal nawn lo, ka sim mi a dik a si ti ka nunnak ih i theihpitu cu Pathian a si. 24 Nan zumnak parah bawi vekih lo uk kan duh lo, cuhnakin nan aipuan theinak dingah kannih cu nan hnaṭuanpi kan si sawn; ziangahtile nannih cu zumnak in nan dinghnget a si.\n1 Asinan thinna cing cun nan hnen ra lo tlawngsal nawn lo dingin thu ka ruatcat zo. 2 Ziangahtile nan thin ka lo natter asile, zo in so ka lung i awiter ding? Thin ka natter mi nanmahpawl thotho kha ka lung i awitertu ding nan si lo maw? 3 Cule nan hnen ka ra thlen tikah ka ai i puangtertupawl in ka riah in siatterlonak dingah hitin ka ngan a si, ka aipuannak cu nan zateih aipuannak a si tiah zumhngehnak ka nei. 4 Ziangahtile zawnzai zet le thinlung ānhai zetin nan hnenah mitthli tampi thawn ca ka ngan, nan thinnatnak dingah a si lo, cuhnakin ka lo duhdawt zet ti nan theihnak dingah a si sawn.\nSual Tuahtu hrangih Ngaidamnak\n5 Asinan mi pakhat in thinnatnak a suahter asile, keimah lawng ka thin in nater a si lo ih, nan zaten tawkfang cu nan thin a lo nater a si; ka ti luarkai tuk lonak dingah málte lawng ka rel a si. 6 Cuvek mi hrangah cun mi tampi ih cawhkuan an pek mi hi a tawk a si. 7 Cu pa cu ngaidam le thlangamter sawn ding nan si, culole nasazetih thinnatnak in cu pa cu a dawlh pang ding. 8 Curuangah amah nan duhdawtnak kha nĕmhnget dingin ka lo ngen a si. 9 Cumi ruangah nan hnenah thil ziang tinkim ah thu nan ngai le ngai lo ka lo hniksak theinak dingah ca ka rak ngan. 10 Ziang thil khalih mi nan ngaidam mi cu, kei khal in ka ngaidam ve. Ziangahtile ziang thil khal ka rak ngaidam asile, ka ngaidam mi pa cu, nanmah ruangah Khrih hmaiah ka ngaidam a si. 11 Culoasile Setan in kan hnen ihsin remcānnak a ngah pang ding, ziangahtile a khawkhandān cu thei lo kan si lo.\nKhrih ah Nehnak\n12 Thu dangah, Troas khawpi ih Khrih thuthangṭha phuang dingih ka feh tikah Bawipa in ka hrangah sângka a áwng ti ka hmu. 13 Cu tawkah ka unaupa Tita ka hmuh lo ruangah ka thinlung a cawlhahdam thei lo. Cule an hnenah damten tiah ka ti hai ih, Masidonia lamah ka rak feh sawn.\n14 Khrih ah nehnak ih in hruai ringring tu le kanmah hmangih hmun zakip ih amah theihnak rimhmui vekih hmuitertu Pathian hnenah lungawi thu um hram seh.\n15 Ziangahtile kannih cu rundam lai rero mipawl hnenah le a hlorál lai rero mipawl hnenah Pathian hrangah Khrih rimhmui kan si. 16 Mi hrekkhat hnenah cun thihnak dingih thihnak rim kan si ih, mi hrekkhat hnenah cun nunnak dingih nunnak rim kan si. Cuih thilpawl hrangah zo so tling? 17 Ziangahtile mi tampi in sumpai hlawknak hrangih Pathian kamsuakthu an hman vekin, kannih cun kan hmang ve lo; cuhnakin thungaithlakin Pathian hnenih mi vekin Pathian mithmuhah Khrih ruangah thu kan sim sawn a si.\nThukham Thar Rawngbawltu\n1 Mah le mah fakawk kan thăwksal maw? Asilole mi dang in nan hnenih pek ding mi faknak capawl simaw, nanmah hnen ihsin faknak capawl an ṭul vekin kan ṭul ve maw si? 2 Nannih cu kan thinlung sungih ngan mi kan cakuat nan si, mi kip in cuih ca cu an thei ih an siar. 3 Nannih cu kan rawngbawlnak, Khrih-ih cakuat, cati thawi ngan mi si lo, a nung mi Pathian Thlarau thawi ngan mi sawn, lungphengpawl parih ngan mi si lo, milai thinlung par sawnih ngan mi nan si ti fiang zetih lăngter a si.\n4 Cutivek zumhngehnak cu Khrih zarah Pathian lamah kan nei a si. 5 Kannih cu thil zianghman kanmah ihsin a suak tiih ruataw dingin kan tlak tiah ka ti lo, Pathian lawng hi kan haidaihnak a si sawn. 6 Pathian cun thukham thar rawngbawltu tling ah in tuah. Cangan mi rawng kan bawl lo, cuhnakin Thlarau rawng kan bawl sawn a si; ziangahtile cangan mi cun mi a that, asinan Thlarau cun nunnak a pe.\n7 Mosi hmel lăngdān a ropit ruangah Israel-mipawl cun a hmel an zoh ringring thei lo, cuih ropitnak cu a hlorál vivo. Sikhalsehla thihnak thlentu rawngbawlnak, lungpheng parih kherih ngan mi hman a ropit a si ahcun, 8 Thlarau rawngbawlnak cu ziangtluk ropi sinsin so a si pei? 9 Ziangahtile thiamlo mi cotertu rawngbawlnak hman a ropit a si ahcun, dingfelnak thlentu rawngbawlnak cu nasa sinsinin a ropi ding. 10 Ziangahtile thiamlo mi cotertu rawngbawlnak cu Pathian in ropi ko a rak tuah zo. Sikhalsehla dingfelnak thlentu rawngbawlnak ih ropitnak cu a nasat tuk ruangah thiamlo mi cotertu rawngbawlnakih ropitnak cu zianghmanlo ah a cang. 11 Ziangahtile a hlorál mi hman a ropit a si ahcun, a hmun ringring mi cu a ropi nasa sinsin a si.\n12 Cuvek ruahsannak kan neih ruangah, ralṭha zetin thu kan sim a si. 13 Cumi cu Mosi ih a rak tuah mi vek a si lo, anih cun Israel-mipawl in a hlorál cuahco mi ropitnak kha a cemnet tiang an zoh ringring lonak dingah puan in a hmai a khuh. 14 Asinan an lungthin mit a caw. Ziangahtile hmaikhuhnak cu Khrih ah lakhloh a si zo nân, tuihni tiangin thukham hlun an siar tikah cuih hmaikhuhnak cu a um lai thotho. 15 Asinan tuihni tiangin Mosi cazual an siar tikah, khuhnak cun an thinlung a khuh lai thotho. 16 Cutisikhalsehla, mi pakhat cu Bawipa lam a hawi tikah, khuhnak cu lakhlohsak a si ding. 17 Bawipa cu Thlarau a si ih, cuih Bawipaih Thlarau umnak ah zalĕnnak a um. 18 Sikhalsehla kannih cu kan zaten hmai khuh loin, thlalang sungih hmuhawk vekin Bawipaih ropitnak kan hmu. Bawipaih Thlarau zarah ropitnak ihsin ropit sinsinnak ah, amah băngnak ah tidanglamin kan um lai rero a si.\n1 Curuangah zahngainak kan rak co vekin hi rawngbawlnak hi kan co ruangah, kan bei a dawng lo. 2 Cuhnakin ningzakza thilthuppawl cu kan bansan, hrăwkhrawlin kan um lo, Pathian kamsuakthu khal mi bumnak ah kan hmang lo ih, thutak cu fiang zetin kan sim sawn a si, cuticun Pathian mithmuhah, mi kip ih sia le ṭha theihnak ah kanmah le kanmah kan áwngaw thluh sawn a si. 3 Asinan kan thuthangṭha hi khuhih a um a si ahcun, a hlorál rero mi hnenah a si khuhih a um ding. 4 Khrih thuthangṭha ropiih tleu in anmah a tlet theilonak dingah, hi khawvel pathian in zumlotupawlih lungthin mit cu a câwtter, Khrih cu Pathian băngpi a si. 5 Ziangahtile kannih cu kanmai thuhla kan phuang lo. Khrih Jesu Bawi a si thu le Jesu ruangah kannih cu nanmai siahhlawh kan si thu kan phuang sawn. 6 Ziangahtile Pathian in thim lak ihsin tleu cu êng dingin thu a pe. Cuih Pathian cu Jesu Khrih hmel ih Pathian ropitnak theihnak ihsi a ra mi tleu pe dingah kan thinlung sungah a rung êng.\nLeibel sungih Hlawnthil\n7 Asinan huham nasazet cu kanmah ihsi suak si loin, Pathian hnen ihsi suak a si sawn ti langter dingin cuih hlawnthil cu leibel sungah kan nei a si. 8 Kil i kip ihsin palbĕt kan si, asinan palbêk cu kan si lo; mangbangvansangin kan um, asinan kan bei a dawng lo; 9 tiduhdahin kan um, asinan thlauthlak kan si lo; hlăwnthlukin kan um, asinan kan thi lo. 10 Jesu-ih nunnak kha kan taksaruangpum ih a lăng theinak dingah, Bawi Jesu-ih thihnak cu kan taksaruangpum in kan phur ringring. 11 Ziangahtile Jesu-ih nunnak cu a thi thei mi kan taksa ih a lăng theinak dingah, Jesu ruangah kannih a nungdampawl hi thi dingih hlăn kan si ringring. 12 Curuangah thihnak cun kanmah ah a ṭuan ih, nunnak cun nanmah ah a ṭuan.\n13 Cule, «Ka zum, curuangah ka sim,» tiih ngan bangtukin, kannih khal cuvek zumnak thinlung kan neih ruangah kan zum ve, curuangah kan sim a si. 14 Bawi Jesu a thotertu cun Jesu zarah kannih khal in thoter ding ih, nanmah thawn a hnenah in hlan ding ti kan thei. 15 Ziangahtile mi tam sinsin hnenih a thleng mi zangfahnak cun Pathian ropitnak ah lungawi thu simnak luangliam a suahternak dingah hi thil hmuahhmuah hi nanmai hlawknak ding hrangah a si.\n16 Curuangah kan bei a dawng lo. Kan leng lam minung cu ṭumsuk vivo hmansehla, kan sung lam minung cu ni khat hnu ni khat tharter vivo a si. 17 Ziangahtile rei lo te sung hrang lawng a si mi, zăwnzaihnak kan tuar mipawl tete hin ropitnak nasazet kumkhaw hrangah in tuahsak nasa deuhdeuh a si. 18 Hmuh thei mi thilpawl kan zoh lo ih, hmuh thei lo mi thilpawl kan zoh sawn. Ziangahtile hmuh thei mi thilpawl cu a langte sung um mi an si ih, hmuh thei lo mi thilpawl cu kumkhua a hmun mi an si.\nVan ih kan Umnak Hmun\n1 Ziangahtile kan lei inn, hih puanthlam hi siatrál hmansehla van ah kut ih sak lo mi inn, Pathian hnen ihsin, kumkhuaih um ding mi kan nei a si ti kan thei. 2 Ziangahtile van ih kan inn thawi thăwmawk ding duhnak nasazet neiin, hi lei inn ah hin kan aihram ṭheu a si. 3 Cutiih thăwm kan si taktak ahcun taklawngih hmuh kan si lo ding. 4 Ziangahtile hi puanthlam ah hin phurrit phurin kan aihram ṭheu a si. Thăwm loih um kan duh ruangah si loin, nunnak in thihnak cu a dawlh thluh theinak dingah thăwmih kan um ding kan duh ruangah a si sawn. 5 Cumi hrangih in timtuahtu cu amah Pathian a si, anih cun amahkhānnak hrangah Thlarau khal in pe.\n6 Curuangah hi taksaruangpum ih kan um sung cu Bawipa hnenah kan um lo ti theiin ngaihngam zetin kan um. 7 Ziangahtile hmuh mi in feh loin, zumnak in kan feh a si. 8 Ngaihngam zetin kan um, a si, taksaruangpum ah um loin Bawipa hnenih um kan duhsawn.\nKhrih Tokham Thuṭhennak\n9 Curuangah kannih cun kan umnak lei ih kan um ah simaw, um lo ah simaw, amah lungawiter kan tum a si. 10 Ziangahtile kan zaten Khrih thuṭhennak tokham hmaiah kan lang leh tengteng ding, mi kip in an taksaruangpum ih an rak tuah mi a sia siseh, a ṭha siseh an tuah mi vekin an co ding.\n11 Bawipa ṭihzah cu ziang a si ti kan theih ruangah mi kan lēm ṭheu. Asinan Pathian cun in theifiang tuk ih, nan sia le ṭha theihnak khal in in theihfiang zet ka zum. 12 Ziangahtile kan relmawiaw lehsal si loin, thinlung ih um mi ruangah si loin a lăngdān menih tluangkhâwngpawl nan sanlet theinak dingah, kanmah in tluangkhawnpinak canremcâng kan lo pe a si sawn. 13 Ziangahtile kan mumallo asile, Pathian hrangah a si ih, kan lung a fim asile, nanmai hrangah a si. 14 Ziangahtile Khrih duhdawtnak cun in tur a si, hitin thu kan ṭhencat: mi hmuahhmuah hrangih mi pakhat a thi a si ahcun, mi hmuahhmuah cu an thi a si; 15 cule a nung mipawl cu anmai hrangah nung nawn loin, an hrangih thitu le thosaltu hrangih an nun sawn theinak dingah anih cu mi hmuahhmuah hrangah a thi a si.\n16 Cuti a si ruangah atu thăwkin taksa lam dān in mi zohman kan thei nawn lo. A liam cia mi cān ah Khrih cu taksa lam dān in rak thei zo hman nungla, atu thăwk ihsi cun cutivek zawng cun kan thei nawn lo. 17 Curuangah mi zokhal Khrih ih a um ah cun, sersiam thar a si; thil hlunpawl cu an hlorál ih, ngai hnik, thil hmuahhmuah cu a thar ah an cang. 18 Cule thil ziangkim hi Pathian hnen ihsin an si, anih cun Jesu Khrih zarah amah thawn in remawter zo ih, kan hnenah remawknak rawngbawlhna in rak pe. 19 Cumi cu Khrih ah Pathian in leitlun hi amah thawn a remawter ih, an mawhsualnakpawl cu anmai mawhsualnak ah a siarsak lo, cule cuih remawknak thu cu kan hnenah in ap a si.\n20 Curuangah kannih cu Khrih hrangih palai kan si. Pathian in kanmah hmangih a lo ngĕn bangtukin, Khrih aiawhin Pathian thawn rem aw uh, tiah kan lo ngen a si. 21 Ziangahtile Khrih ah Pathian dingfelnak kan si theinak dingah sual a theih ih thei lo cu kan hrangah sual ah a tuah.\n1 Cule kannih, amai hnaṭuanpipawl in Pathian zangfahnak cu zianghmanlo men hrangih nan cohlanlonak dingah kan lo ngen a si. 2 Ziangahtile anih in,\n«Cohlan tikcu ah ka rak lo ngaithla ih,\nRundamnak ni ah ka rak lo run,»\nNgai hnik, atu hi cohlan tikcu a si, ngai hnik, atu hi rundamnak ni a si.\n3 Mi in kan rawngbawlnak an sawisellonak dingah, mi tlûknak ding thil zianghman kan tuah hrimhrim lo. 4 Cuhnakin ziang tinkim ah Pathian rawngbawltu kan sizia kan langter sawn a si. Tuarfainak in siseh, harsatnak in siseh, tlaksămnak in siseh, vansannak in siseh, 5 vuaknak in siseh, thawngtlaknak in siseh, buainak in siseh, ṭuanbăngnak in siseh, it loih kilvennak in siseh, rawlulhnak in siseh, 6 thianhlimnak in siseh, theihnak in siseh, thinsaunak in siseh, ngilneihnak in siseh, Thlarau Thianghlim in siseh, a der si lo duhdawtnak taktakin siseh, 7 thutak kamsuakthu in siseh, Pathian huham in siseh, vawrh lam le keh lamih dingfelnak hriamhrei in siseh, 8 upatnak le nautatnak in siseh, relsiatnak le relṭhatnak in siseh, midik si siin mibumtupawl vekin, 9 theih zet mi si siin, mi ih theih lo mi vekin; thi cuahco vekin, ngai hnik, kan nung fawn si, nunsim mi vek si siin, thah cu si si loin, 10 riahsia vek si siin, asinan aipuang ringring tho siin, mifarah vek si siin, mi tampi liantertu si tho siin, zianghman nei lo vek si si, ziangkim nei thotho siin, hipawl hmuahhmuah ah hin Pathian rawngbawltu kan sizia kan langter ṭheu.\n11 Maw nannih Korinth mipawl! Nan hnenah tlăng zetin kan rak ṭawng, nan hrangah kan thinlung khal kau zetin kan rak áwng a si. 12 Kannih in kan lo phit lo, nanmai pumpi hmangin phih nan si sawn. 13 In lehrulhnak dingah nannih khal kanmah lamah kau zetin áwng aw uh, fale hnenih thusim vekin ka lo sim a si.\nPathian Nung Temple\n14 Zumlotupawl thawn a bangrep lo mi hngawngkol bâttlang hlah uh. Ziangahtile dingfelnak le dān loih nunnak in ziang ṭawmawknak so an neih? Tleu le thim in ziang pawlkawmawknak so an neih? 15 Cule Khrih le aBelial in teh ziang lungrualnak so an neih? Asilole a zumtu in a zumlotu thawn cotlang mi thil ziangso an neih? 16 Cule Pathian nung temple le milempawl in ziang lungrualnak so an neih? Ziangahtile nannih cu a nung mi Pathian temple nan si. Cumi cu Pathian in,\n6:15a Belial: Setan relnak ih hman a si ih, a sullam cu santlaihnak zianghman nei lo, mihlothlau tinak a si.\n«An lakah ka cêng ding ih,\nAn lakah ka tlanglêng ding.\nAn Pathian ka si ding ih,\nAnnih cu ka mi an si ding,»\ntiah a ti mi vek khan a si.\n17 Curuangah Bawipa in,\n«An lak ihsin suak uhla, thiarfihlim aw uh.\nA thianglo mi thil thâm hlah uh,\nCule ka lo cohlang ding,»\n18 «Kei cu nan hrangah Pa ka si ding ih,\nNannih cu ka hrangah fanupawl le fapapawl nan si ding,»\ntiah Ziangkimtithei Bawipa in a ti.\n1 Curuangah, duhdawt mitla, thutiamkampawl kan neih ruangah taksa le thlarau bawrhhlawhtertu hmuahhmuah lak ihsin thianfai aw uhsi, Pathian ṭihzahnak kan neih bangin kan thianhlimnak cu famkimter uhsi.\n2 In cohlang uh. Zo hnen hmanah thilsual kan tuah lo, zohman kan siatsuah lo ih, zohman kan bum lo. 3 Cumi cu nanmah thiamlo lo coternak ah ka sim a si lo; ziangahtile thih le thihtlâng, nun le nungtlâng dingin kan thinlung sungah nan um ti thu, hi hlanah ka rak lo sim zo. 4 Nanmah hnenih ṭawng ding cu nasazetin ka ral a ṭha. Nanmah ruangih ka tluangkhawnzia hi a nasa a si. Hnangamnak in ka khat ih, kan harsatnak hmuahhmuah ah ka aipuannak a khatliam.\n5 Ziangahtile thungaiten Masidonia peng kan thlen tikah kan taksa in cawlhhahdam cān a nei lo, kil i kip in buainak in pe. Leng lamah sualawknakpawl an um ih, sung lamah ṭihphannakpawl an um. 6 Sikhalsehla dinhmun niampawl thlangămtu, Pathian in Tita-ih ratnak in in thlangăm a si. 7 Cule Tita-ih ratnak in in thlangăm lawng si loin, amah nan rak thlangămnak ruang khalah a sibet. Anih in keimah hmuh nan hiarzia, nan thinnatzia, in humzia pawl in rak sim; curuangah ka aipuannak a nasa sinsin.\n8 Ziangahtile ka ca lo kuat mi khan nan riah ka lo seter, cuih thu ah rak siraw zo khal ningla, atu ah cun ka siraw lo. Ziangahtile khaih ca ka lo kuat mi khan nan riah a lo seter nân, cān tawite sung lawng a si ti ka thei. 9 Atu ah ka ai a puang a si, nan riah a siat ruangah si loin, nan riahsiatnak in lungthlengnak ih a lo hruai ruangah a si sawn. Ziangahtile kanmai ruangah zianghman nan hlohlonak dingah, Pathian duhdān vekin riahsiatter nan si. 10 Ziangahtile Pathian hnen ihsi a ra mi riahsiatnak cun rundamnak ih hruaitu lungthlengnak a suakter, cumi cu pawi ti ding um loin a si. Asinan leitlun ihsi a ra mi riahsiatnak cun thihnak a thlĕn. 11 Ziangahtile ngai hnik uh, cuvek thil cu nan hnenah a rak thleng a si. Pathian hnen ihsi ra mi riahsiatnak cun nanmah ah thil ṭha tuah dingih taimaknak siseh, mah le mah humhimawk duhnak siseh, sual parih aithawknak siseh, ṭihnak siseh, thil ṭha tuah hiar duahdonak siseh, humhim duhnak le sual cawhkuanpeknak pawl a suah. Hi thu ah cun thil ziangkim ah nannih cu nan thiang a si ti nanmah le nanmah nan langfiangawter zo. 12 Curuangah nan hnenah ca ka rak ngan ko nân, cumi cu thilsual tuahtupaih ṭhatnak dingah simaw, thil a tisualnak paih ṭhatnak ding hrang simaw a si lo. Cuhnakin Pathian mithmuhih kan lo ngaihsaknak nan hnenih a lăng theinak dingah a si sawn.\n13 Curuangah nan hnangamnak ah kan hna a ngam. Cule nan zaten a thlarau tha thar nan rak pek ruangah, Tita-ih lungawiaipuannak ah kan aipuannak a nasa sinsin. 14 Ziangahtile a hnenah nanmai thu ih ziang thil khalih tluang ka khawn a si khalle ka ning a zak lo. Asinan nan hnenah thil ziangkim dik zetih kan lo sim zo bangin, Tita hnenih kan tluangkhawnnak khal a dik a si ti a lang. 15 Cule nan zateih thu nan lunzia, ṭih le khūr phah cingih amah nan cohlanzia pawl, Tita in a hngilh lo ih nanmah a lo ngainatnak cu a nasa sinsin. 16 Thil ziangkim ah nanmah ah lo rinsan ngamnak ka neih ruangah lungawiaipuangin ka um.\nSiang zetih Pe dingih Thapeknak\n1 Cuihtlunah u le nau tla, Masidonia peng ih kawhhranpawl Pathian in a zangfahnak a pek kha nan theih ding kan duh. 2 Annih cu zăwnzaihnak in hniksaknak nasazet an táwng ko nân, nasazetin an ai a puang. An rethei zet ko na cingin lian zet vekin tam zet an rak pe. 3 Ziangah cutin ka ti tile an tithei tawkin an pe ti ka theihpi hai a si. Anmai palungsuak rori in an tithei tawk lan tiangin pek an duh. 4 Mithiangpawl hrangih an thawhhlawm cohlang dingin le mithiangpawl rĕnnak ah tel ve dingin nasazetin in ngen. 5 Cumi cu kan beisei lo zawng piin an rak tuah, Bawipa hnenah anmah le anmah an rak peaw hmaisasawn ih, kanmai hnen khalah Pathian duhdān vekin anmah le anmah an rak peaw. 6 Cutin nan thawhhlawm kha Tita in a taw a rak thawh zo vekin, nan thawhhlawm khawnkhawm mi kha anih in a ṭheh lawlaw nak dingah, amah cu nasazetin kan rak ngen. 7 Asinan nannih cu ziangkim ah, zumnak ah siseh, thusim ah siseh, theihnak ah siseh, taimaknak hmuahhmuah ah siseh, kanmah in duhdawtdān ah siseh nan khatliam a si. Curuangah khaih thawhhlawm khalah khan khatliam uh.\n8 Thupek zawngin ka lo sim a si lo, mi dangpawlih taimaknak thawn khaikhinin nan duhdawtnak takzia ka hniksak sawn a si. 9 Ziangahtile kan Bawipa Jesu Khrih-ih zangfahnak nan thei, anih cu milian a si ko na cingin, nanmai ruangah mifarah ah a cang; cutiih a retheihnak cu milian nan si theinak ding hrangah a si.\n10 Cule himi thu ah thurawn ka lo pe a si: ziangahtile hihi nan hrangah hlawknak a si, kan dung kum ah nannih cu a pe hmaisabiktu nan si lawng si loin, pek a duh hmaisabiktu khal nan si. 11 Atu ah pesuak taktak ve thlang sawn uh, pek câknak a rak um zo bangin, nan neih mi hmangin pesuak uh. 12 Ziangahtile duhnak lungthin a um hmaisak asile, mi in a neih lo mi si loin, a neihdān izirin a pek mi cu Pathian in a cohlansak a si.\n13 Ziangahtile mi dangpawl cu zângkhaiin, nannih phurrit uhci ka tinak a si lo. 14 Cuhnakin thil ziangkim bangrān ding ka duh sawn a si. Atu ah nan neih liam cun an tlaksămnak a silhkhahsak ding ih, annihih neih liam cun nan tlaksămnak a lo silhkhahsak ve ding, cutin thil ziangkim a bangrān thei ding. 15 Cumi cu, «Tampi a sartu in a hlei a nei cuang lo ih, málte a sartu khal a tlasam cuang lo,» tiih ngan vek khan a si.\nKorinth ah Paul in Tita a Thlah\n16 Asinan nanmah ka lo ngaihsaknak vek, Tita thinlung sungih rettu Pathian hnenah lungawi thu um seh. 17 Ziangahtile anih cun kan ngĕnnak cu a cohlang ngaingai ih, ngaihsaknak thinlung khal a nei betsin, amai duhhrilnak rori in nan hnenah a ra. 18 Cule thuthangṭha rawng a bawlnak ah kawhhran hmuahhmuah ih an lăwm mi, unaupa pakhat amai zawngah kan rak thlah. 19 Culawng si loin, kawhhranpawl in an thawhhlawm thawn amah cu kan hnenih tlâwng ve dingin an hril. Mi dang băwm nan paihzia theihter ding le Bawipa amah rori a sunlawi theinak dingah, cuih thawhhlawm cu kan fingkhawi a si. 20 Hi a tam zet mi thawhhlawm kan fingkhawinak thu ah mi ih sawisel hrial kan duh. 21 Bawipaih mithmuh lawngah si loin, milai mithmuh khalah thildik tuah kan duh a si.\n22 Cule cute pahnih zawngah kan unaupa pakhat cu kan rak thlah ve, amah cu a phunphun in kan hniksak hnuah mitaima zet a si ti kan thei. Amah cu nanmah lo rinsannak nasazet a neih ruangah atu ah cun a taima sinsin. 23 Mi pakhat khat in Tita thuhla an suh asile, amah cu ka hnaṭuanpi a si. Nanmah lakih keimah thawi hnaṭuan a si. Asilole kan unaupawl thuhla an suh asile, annih cu kawhhranpawlih palai le Khrih-ih ropitnak an si. 24 Curuangah an hnenah le kawhhranpawl hmaika-ah nan duhdawt hai ti lăngternak le nanmai ruangih kan tluangkhawnnak săn hmuh hai uh.\n1 Cule mithiangpawl rawngbawlsaknak thuhla ah nan hnenih ca ka ngan a ṭul hrimhrim lo. 2 Ziangahtile rĕn ding nan hiarzia ka thei ih, cumi ruangah Masidonia peng mipawl hnenah, «Akaia peng mipawl cu kan dung kum khat lai ihsin an tiar cia zo,» tiah ka lo tluangkhawnpi zăwk rero. Ṭhahnem nan ngainak cun mi tampi a rak căwktho. 3 Sikhalsehla himi thuhla ih kan rak lo tluangkhawnpinak cu a lak men a silonak dingah le, «Rak tiar cia uh,» tiih ka rak lo cah vekih nan tiar cianak dingah nan hnenah unaupawl hi ka rak thlah a si. 4 Cuti a si lo ahcun, Masidonia peng mipawl keimai zawngih an rat pang ih timlamaw hrih loih an lo hmuh pang asile, nannih si loin, kanmah sawn hi lo rinsan zetih kan lo tluangkhawnpinak ah hin kan ning a zak ding. 5 Curuangah nan rak tiamkam cia mi, nan sian zet mi thawhhlawm cu, timlam cia si dingin unaupawl cu nan hnenah a hlankhanin ra dingin fawrh ṭulin ka ruat. Culawngah nan thawhhlawm cu hnekcawpih pek mi si loin, siang zetih pek mi a si thei ding.\n6 Asinan málte a tuhtu cun málte a at ding ih, tampi a tuhtu cun tampi a at ve ding ti hi ka sim a si. 7 Mi kip in ui cingin le pek lo theih lo a si ti ruat khal in pe loin, an thinlung ih an ṭhencat vekin pe ciar hai seh; ziangahtile Pathian in lungawi zetih petu a duhdaw a si. 8 Cule nannih in ziang tinkim ah haidaih tawk zet nei camcinin le hnaṭuan ṭha tinkim nan ṭuansuak theinak dingah, Pathian cun zangfahnak hmuahhmuah nan parah a lo vur thei a si. 9 Cumi cu,\n«Anih cun a rak zemdarh ih,\nMifarahpawl hnenah a rak pe;\nA dingfelnak cu kumkhuain a hmun,»\n10 Thlaici tuhtu hnenih thlaici petu le rawl hrangih sang lo petu cun nan tuh mi thlaici cu karhterin, nan dingfelnak rahpawl cu ṭhangter hram seh. 11 Siang zetih nan pek theinak dingah ziang tinkim ah Pathian in a lo lĕnter laiah, cumi in Pathian hnenah lungawi thu sim ko in tuah.\n12 Ziangahtile hi săwmdawlawknak nan rawngbawlnak hin mithiangpawlih tlaksămnak a silhkhahsak lawng si loin, mi tampi Pathian hnenih lungawi thu tampi simnak khalah a cang. 13 Hi rawngbawlnak hin Khrih-ih thuthangṭha cu nan lung ih, cuih thuthangṭha ah nan tlukluhzia le an hrang le mi hmuahhmuah hrangih siang zetih tampi nan zemsuah ṭheuzia a langfiangter ruangah Pathian an thangṭhat a si. 14 Cule nan parih Pathian zangfahnak luangliam ruangah nan hrangih thla an cam tikah, lo hmuh ding an duh zet a si. 15 Ṭawngkam ih sim theih lo a thilpek ruangah Pathian hnenah lungawi thu um seh.\nPaul in a Rawngbawlnak a Hum\n1 Nan hmaika-ih zâmih um, nan hnen um lo tikih nanmah lamih ralṭha zet pa, keimah, Paul in Khrih nunnemnak le zaidamnak in ka lo ngen hai a si. 2 Nan hnen ka um tikah, minung nundān ih nung ih i ruattupawl dokalhin rinsanawknak thawn ralṭha zetih um ka tum, cutivekih ralṭhat ka ṭullonak dingah ka lo ngen a si. 3 Ziangahtile kannih cu taksa in kan nung ko nân, tisa dān in kan do ve lo. 4 Ziangahtile raldonak ih kan hman mi hriamhreipawl cu milai hriamhrei an si lo, ralhruangkulhpawl ṭhiatbălnak dingah Pathian zarih thiltitheinak hriamhrei a si sawn. 5 Cuih hriamhrei in elnakpawl siseh, Pathian theihnak dokalhih mah te khaisângaw mi thil sâng pauhpauh siseh kan ṭhiatbăl ih, khawruahnak kip in Khrih thulunnak sál ah kan hruai a si. 6 Nan thulunnak a famkim tikah thulunlonak hmuahhmuah cawhkuan pe dingin kan tiar a si.\n7 Leng lam lăngdān lawng nan zoh ṭheu a si lo maw? Mi pakhat khat in Khrih ta si rori ih zumhngehnak a neihawk asile, amah cu Khrih ta a si vekin kannih khal Khrih ta kan si ve ti ruatkirsal seh. 8 Ziangah cutin ka ti tile nanmah lo siatsuahnak dingah si loin, nanmah lo tuahṭhatnak ding sawnah Bawipa in thuneihnak in rak pek mi hi tluangkhawnpi deuh hlek hman ningla ka ning a zak lo. 9 Ka cakuat mipawl hmangin lo ṭhihṭhaih tum vekih ka lănglonak dingah a si. 10 Ziangahtile annih in, «A cakuatpawl cu an khohkhah zet ih hmual an nei zet, asinan amah ngaingai a um tikah cun a taksa cu a ṭawnṭai ih, a thusim khal zianghman a si lo,» tiah an ti. 11 Cuvek mi cun hihi ruat seh, nan hnenih kan um lo laiih cakuatpawl hmangih kan sim bangin, nan hnenih kan um tik khalah a taktakin kan si ding.\n12 Ziangahtile mah le mah relmawiawpawl lakah kan siartelaw ngam lo ih, anmahpawl thawn kan khaikhinaw ngam fawn lo. Asinan annih cu anmah lakah an tahaw ih an khaikhinawk tikah, fimnak an nei lo. 13 Sikhalsehla kannih cun Pathian in kan ṭuannak ding bial in zĕm mi siarlo cu tluangkhawnpi loin, Pathian in kan hnenih in zĕm mi hnaṭuannak ramri ih a huap mi sung lawngah kan tluangkhâwng sawn ding, cuih ramri cu nan hnen tiangin a huap. 14 Ziangahtile nannih tiang kan run lo bial hi kan bial băn lopi run bial kan si lo, ziangahtile Khrih thuthangṭha thawn nan hnen tiang kan ra thleng a si. 15 Ramri lanin, cumi cu mi dangih hnaṭuan mi ah kan tluangkhâwng lo, cuhnakin, nan zumnak a ṭhan tikah Pathian in nanmah hmangin nan lakah kan hnaṭuannak cu nasazetin a kauter ding ti hi kan ruahsan sawn. 16 Cucu bial dangih mi dangpawlih hnaṭuan cia mi ih kan tluangkhawnlonak dingah le nan umnak ralkhat lam tiangih thuthangṭha kan sim theinak dingah a si.\n17 Sikhalsehla, «Tluang a khawngtu cun Bawipa ah tluangkhâwng seh.» 18 Ziangahtile amah le amah a relmawiawtu cu pawm a si lo, Bawipa ih a relmawi mi lawng pawm a si.\nPaul le Apostol Diklopawl\n1 Â zetih ka ṭawng tikah málte tal in rak zāwi thei uhla ka va duh ve! A zāwi khal in zāwi taktak. 2 Ziangahtile Pathian thîknak thawn ka lo thîk hai a si. Ziangahtile nannih cu Khrih hnenah a thianghlim mi fala him vekih ka lo hlăn theinak dingah pasal pakhat hrangah ka lo ham zo. 3 Asinan rul in a hrăwkhrawlnak in Evi a bum bangin, Khrih ih nan taknak ihsin nan lungthin a bawrhhlawhter pang ding ti ka phâng. 4 Ziangahtile kan phuan mi si lo Jesu dang thu phuang nan hnenah an ra ding ih, nan co dah lo mi thlarau nan co ding ih, nan rak cohlan zo mi si lo thuthangṭha dang kha a ṭha tiin nan cohlang pang ding ti ka phâng! 5 Ziangahtile apostol thupibikpawl hnakin fate hman ka niam ce cuang lo tiin ka ruat. 6 Thusimthiam lo khal ningla, theihnak ah cun cuvek ka si lo. Thil ziangkim ah cipciar zetin nan lakah kannih cu lăngter zo kan si sawn a si kha.\n7 Khaisan nan si theinak dingah keimah le keimah hnuaidawrawterin nan hnenah man la loin, Pathian thuthangṭha ka phuan ruangah thilsual ka tuah maw si? 8 Nanmah ka lo rĕn theinak dingah kawhhran dangpawl ka suam ih, an hnen ihsin hlawhman ka la. 9 Cule nan hnenih ka rak um laiah, ka tlaksăm tikah zo hrang hmanah phurrit ka si lo, ziangahtile ka tlaksăm mi cu Masidonia peng ihsi a ra mi unaupawl in in silhkhahsak ṭheh. Nan hrangah phurrit ka silonak dingah thil ziangkim ah keimah le keimah ka rak kilaw. Cutivekin ka kilawpeh vivo ding. 10 Khrih-ih thutak keimah ih a um vekin, Akaia rampawl ah hitiih ka tluangkhawnnak hi zohman in in kham thei lo ding. 11 Ziangahso? Ka lo duhdawt hai lo ruangah maw si? Pathian in a thei!\n12 Mi hrekkhat cu kanmah bangih an lăng theinak dingah an tluangkhâwng, tluangkhawnnak cān remcâng duhtupawl hnen ihsin cān remcâng cu ka sahcatsak hainak dingah, ka tuah mi hi ka tuahpeh vivo sawn ding. 13 Ziangahtile cuvek mipawl cu anmah le anmah Khrih-ih apostol ah an tuahawcawp ih, apostol dēu le mibumhmang hnaṭuantu an si. 14 Mangbang ding a um lo! Ziangahtile Setan amah rori hman tleu vancungmi vekah a tuahaw. 15 Curuangah a siahhlawhpawl khal dingfelnak siahhlawh vekih an tuahawk tikah, thilmak a si lo, an cemnetnak ding cu anmai hnaṭuan mi vekin a si ding.\nPaul in a Tuarnakpawl a Sim\n16 Ka simsal a si, zohman in mi-â ah in ruat hlah hai seh, cutivekih in ruah ceng asile, málte tal ka tluangkhawn thei venak dingah mi-â cohlan vekin i cohlang uh. 17 Hitiih ka ṭawng mi hi Bawipaih thupek ih ka ṭawng mi a si lo, mah le mah rinawknak thawi ka tluangkhawn tikah, mi-â vekih ṭawng ka si sawn. 18 Mi tampi cu taksa dān in an tluangkhâwng, curuangah kei khal ka tluangkhâwng ve ding. 19 Ziangahtile nannih cu mifim nan si ruangah, mi-âpawl cu lungawi zetin nan zawi. 20 Ziangahtile mi pakhat in sál ah a lo hruai ah siseh, a lo eiral thluh ah siseh, nan neih mi thil a lo laksak ah siseh, amah le amah a khaisanawk ah siseh, nan hmai a lo beng ah siseh lungawi zetin nan zāwi a si. 21 A hlanah cak lo vekih kan rak lăng thuhla a rel ka ning a zak. Sihmansehla zo vek khalih an ngăm mi cu, mi-â bangin sim men sehla, kei khal in ka ngăm a si.\n22 Annih cu Hebru-mi an si maw? Kei khal ka si ve. Israel-mi an si maw? Kei khal ka si ve. Abraham cithlah an si maw? Kei khal ka si ve. 23 Khrih rawngbawltu an si maw? Â zetin ṭawng men sehla, kei cu annih hnakin ka si sinsin. Annih hnakin ka ṭuanbāng sawn, siar cawk lo vuaknak, annih hnakih thawngtlak leuhleuhnak, vei tampi thi zikteih umnak tuartu ka si. 24 Vei 39 vuaknak kha Jew-pawl hnen ihsin ṭum nga ka tuar. 25 Fungfek in vei thum vuak ka si, vei khat lungto ih dēn ka si; lăwng siatnak vei thum ka táwng, ni khat le zan khat sung tifinriat parah ka rak um. 26 Atu le atu khual ka tlâwng, tivapawl ah ṭihphannak, suamhmangpawl hnen ihsin ṭihphannak, ka mipawl hnen ihsin ṭihphannak, Zentelpawl hnen ihsin ṭihphannak, khawpi sungih ṭihphannak, ramṭhing ih ṭihphannak, tifinriat ih ṭihphannak, unau dēupawl hnen ihsin ṭihphannak pawl ka rak táwng. 27 Bang zet ko hnaṭuannak le nasazetih hnaṭuannak siseh, atu le atu it loih kilawknak, rilrawn le tihālnak, atu le atu rawl loih umnak, khawsik le hnipuan loih umnak pawl ka rak tuar. 28 Hibang a leng lam thilpawl hleiah, kawhhranpawl hmuahhmuah ka ngaihtuahnak in ni tin i nĕn. 29 Micaklopawl cah lopi loin ka um dah maw? Mi an tlûk tikah aithawk loin ka um dah maw?\n30 Ka tluangkhâwng ding ceng asile, ka cahlonak lam thilpawl hi a si ka tluangkhawnpi sawn ding. 31 Pathian le kan Bawipa Jesu Khrih-ih Pa, kumkhuaih thangṭhat ding mi cun, thuphan ka per lo ti a thei. 32 Damaskas khawpi ah Siangpahrang Areṭas hnuaiih ram uktu khan kaih i duh ruangah, Damaskas khawpi cu a kilter. 33 Asinan an hauhruang kulh mi tukvirh ihsin kho in in ṭhum ih, a kut ihsin ka tlânsuak.\nPaul-ih Larnak a Hmuh Mi le Pathian in a hnenih a Pek Mi Hling\n1 Tluangkhawn hi ka hrangah hlawknak a um lo ti cu rinhlelh ding a um lo. Bawipaih larawknakpawl le a phuanawknakpawl cu ka hun rel hnik pei: 2 Khrih ah mi pakhat ka thei, kan dung kum hleili laiah khan cu pa cu van thumnak ah laksohin a um. Cu pa cu taksaruangpum thawn a si maw, taksaruangpum tel loin a si maw ka thei lo, Pathian in a thei. 3 Cule ka theih mi pa cu taksaruangpum thawn a si maw, taksaruangpum tel loin a si maw ka thei lo, Pathian in a thei. 4 Cu pa cu Paradise ah laksohin a um, cule minung ih simsuah thianglo mi, relsuah theih lo kamsuakthupawl a rak thei. 5 Cuvek mi cu ka tluangkhawnpi ding; sikhalsehla keimah ah cun ka ṭawnṭaihnak siarlo, tluang ka khâwng lo ding. 6 Ziangahtile tluangkhawn duh khal ningla mi-â ka si lo ding; ziangahtile thudik ka sim ding a si. Asinan ka sūpaw ding, culole mi in keimah ih an hmuh vek hnak le ka hnen ihsi an theih mi hnakih sâng ah in ruat pang ding.\n7 Cule ka hnenih thuphuansuah mi a ropit tuk ruangih keimah le keimah ka khaisanawklonak dingah, ka titsa ah hling pek ka si, cuih hling cu kutthak i hnawttu Setan palai a si, culole sâng tukah ka retaw pang ding. 8 Cuih hling cun i suahsan dingin, Bawipa hnenah vei thum ka rak dil. 9 Cule Bawipa in ka hnenah, «Ka zangfahnak hi na hrangah a tawk, ziangahtile ka cahnak cu cahlonak ah hin famkim ko tuah a si,» tiah i ti. Curuangah Khrih huham cu ka parih a um ringring theinak dingah ka ṭawnṭaihnakpawl ah hin lungawi zetin tluang ka khâwng sawn ding. 10 Curuangah Khrih ruangah ṭawnṭaihnakpawl ah siseh, mawhthluknakpawl ah siseh, tlaksămnakpawl ah siseh, tiduhdahnakpawl ah siseh, vansannakpawl ah siseh ka lung a hmui a si. Ziangahtile ka cah lo tikah ka cak ṭheu a si.\nPaul in Korinth Zumtupawl a Ngaihtuah\n11 Kei cu nanmah ih lo theih loih in năwrnak ruangah tluangkhawnnak ah mi-â ah ka cang. Ziangahtile kei cu nanmah ih relmawi zo ding mi ka si, ziangahtile keimah cu zianghmanlote si hman ningla apostol mithupi zetpawl hnakin ka tenau ce lo. 12 Thungaiten Apostol sinak hminsinnakpawl cu nan lakah thinsau ringring ten, hminsinnakpawl, mangbangzapawl le huham ih tuah mi thilpawl tla tuahsuak an si. 13 Ziangahtile keimah rori hi nan hrangih phurrit ka silonak siarlo ziang lam talah kawhhran dangpawl hnakih nan niam cenak a um maw? Himi ka tisualnak ah hin i ngaidam uh!\n14 Ngai hnik uh, nan hnen ra tlawng dingih vei thum ka tiarnak a si. Nan thil neih mi hawl ka si lo ih, nanmah lo hawl ka si sawn ruangah nan hrangah phurrit ka si lo ding; ziangahtile falepawl in nu le pa hrangah thil an khawlsak ding a si lo ih, nu le pa in fale hrangah an khawlsak sawn ding a si. 15 Cule kei ih ka lo duhdawtnak cu a tam sinsin ih, nannih ih in duhdawtnak cu mál deuhdeuh khal sehla, kei cun nan nunnak hrangah lungawi zetin ziangkhal ka hmang ding, cule keimah le keimah khal ka hmangrálaw thluh ding. 16 Asinan sumpai thu ah nan phur ka lo ritter lo. Cuticingin mihrăwkhrawl ka si ruangah bumnak hmangin ka rak lo kaingah a si! 17 Nan hnenih ka rak thlah mi pakhat khat hmangin nan hnen ihsin hlawknak lâk mi ka nei maw? 18 Nan hnenih va feh dingin Tita ka rak ngen ih, amah thawn unaupa pakhat ka rak thlah. Tita cun nan hnen ihsin hlawknak ziang tal a la maw si? Kannih cu thinlung bangrepin kan nungtlang lo maw si? Zin bangrep zawhtlang kan si lo maw si?\n19 Nan hmaiah kanmah le kanmah humaw rero ah in rak ruatbêt a si maw? Khrih ah Pathian hmaika-ah kan ṭawng a si, duhdawt mitla, kan tuah mi hmuahhmuah hi nan ṭhatnak dingah a si sawn. 20 Ziangahtile cuti a si lo ahcun, nan hnenih ka rat tikah ka beisei vekin ka lo hmu lo ding ih, nannih khal in nan beisei vekin in hmu lo pang ding. Cuti asilole nan lakah tawhawknak siseh, iksiknak siseh, thinlingnak siseh, ṭhenṭhekawknak siseh, relsiatawknak siseh, mi thuhla rel thekthonak siseh, hngalnak siseh, hnăwkbuainak siseh a um pang ding. 21 Cuti a si lo ahcun, ka ratsal tikah ka Pathian in nanmai ruangah hnuai i dawrter pang ding ih, hi hlan ihsi sual a tuahtupawl, bawrhhlawhnak le nunau-mipa sualnak, fihnungza hursualtuahnak pawl ihsin lung a thleng lo mi, mi tampi cu ka ṭah hai pang ding ti ka phâng.\n1 Hihi nan hnenih ka rat a vei thumnak a si ding. «Theihpitu pahnih simaw, pathum simaw ih kâ ihsin ṭawngkam kip cu hngehter a si ding.» 2 A hlanah ka rak lo sim zo kha, nan hnenih a vei hnihnak um vekin ka lo sim cia, atu nan hnenah um lo khal ningla, hi hlanih thilsual a rak tuah zotupawl le mi dang zate hnenah ca ka ngan a si, ka ratsal a si ahcun, anmahpawl cu ka zuah hai lo ding. 3 Nanmah lamah cak lo si loin, thiltithei zet sawn a si mi Khrih cu keimah hmangin a ṭawng taktak maw, ṭawng taktak lo ti theihfiangnak nan hawl ruangah ka zuah hai lo ding. 4 Ziangahtile Khrih cu cak loin khĕnbet si hman sehla, Pathian huham in a nung a si. Cutivek thothoin, kannih khal amah ah kan cak lo nân, amah thawn Pathian huham in nanmah lamah kan nung ding a si.\n5 Zumnak ah nan um maw um lo ti nanmah le nanmah cek aw uh. Nanmah le nanmah hniksak aw uh. Tling lo nan si lo ah cun, Jesu Khrih cu nan sungah a um ti nan thei lo maw? 6 Asinan kannih cu tling lo kan si lo ti nan thei ding tiah ka zum. 7 Thil ṭhalo nan tuahlonak dingah Pathian hnenah thla ka cam. Cutiih thla ka camnak săn cu kannih hi Pathian ih pawm mi kan sizia langter dingah si loin, nanmah in thil zahum nan tuahsuaknak ding hrangah a si sawn. Tling lo vekin lang khal nungla cutivekin thla ka cam a si. 8 Ziangahtile kannih cun thutak ṭan ding lo cun, thutak dokalh ding zawngin zianghman kan tuah thei lo. 9 Ziangahtile kannih kan cah lo laiih nannih nan cah tikah kan lung a awi. Cule famkimih tuah nan si theinak ding hrang khalah thla kan cam. 10 Curuangah siatsuahnak dingah si loin, tuahṭhatnak ding hrang sawnih Bawipa in ka hnenih thuneihnak i pek dān izirin nan hnenih ka um tikah, cuih thuneihnak hmangin nā tukih nun ka lo simlonak dingah nan hnenih ka um lo laiah hi thilpawl hi ka ngan a si.\n11 Netabikah u le nau tla, damten. Nanmah le nanmah famkimawter uhla, nanmah le nanmah thape aw uh; lungthin hmunkhat pu uhla, remawten um uh. Cule duhdawtnak le remnak Pathian cun a lo umpi ding.\n12 Hnămawknak thianghlim thawn pakhat le pakhat cibaibûk aw uh.\n13 Mithiangpawl hmuahhmuah in cibai an lo bûk.\n14 Bawi Jesu Khrih zangfahnak, Pathian duhdawtnak le Thlarau Thianghlim pawlkawmnak cu nan zate hnenah um hram seh. Amen.


Sanitizer thawn Seconds 20 sung na Kut na cul mi, Santlainak nei lo - Falam Online Media\nSanitizer thawn Seconds 20 sung na Kut na cul mi, Santlainak nei lo\nJune 26, 2020 admin\t0 Comments covid - 19\nCovid – 19 donak dingih ralthuam ṭhabik 3 a um. Sappia thawn kuat faiten kholh, face masks bun le sanitisers hmang hi a si.\nSappia le tidai thawn kutkholhnak um loih hman a si ṭheu mi sanitizer thawn second 20 sung kut cul ding tiih zirhawkṭheu a si nan, tuahcun mi thiam pawl in second 20 sung kan kut ih kan culh mi hin coronavirus a teilo timi an hmusuak.\nThe Centers for Disease Control and Prevention suahmi Emerging Infectious Diseases ahcun second 30 sung, sanitizer thawn kan kut kan culh lawng ah virus pawl a ti hlo thei ti a si.\nSanitizer hmang in second 20 sung kut culding tiih kan zirh awmi zoh ciang in zirnak an neimi a siih, cu mi ih an hmuhsuak mi sanitizer hmangin seconds 30 sung kan kut kan culh lawng ah coronavirus a that thei timi an hmuhsuahmi a si.\n80% ethanol telmi le 75% isopropyl telmi sanitizer hmang in zohciangnak an nei ih, research nei nakih telve, Institute of Virology and Immunology lam, PhD zirlai Ms Kratzel cun “WHO in sanitizer hman ding a ti dan hi a dik a si. Asinan kan kut ih second 30 sung kan culh lawng ah hna a ṭuan danding vekin a ṭuan thei.”\n“SARS-CoV-2 lawng ah siloin kan kut ih kai ṭheu mi nathrik phun dangdang pawl khal sanitizer hmang in second 30 sung kan culh lawng ah a ṭangkai. Sinan, tidai le sappia hmang ih kut kholh a ṭhabik” tiin a sim.\nNangteh, Sanitizer hmangin second paziat sung nakut na cul ṭheu?\n← Chin Party lole Mai Tappi Party tha a rak pek ringringtu Falam Mipi – Francis Cung Bik\nVP2 Pu Henry Van Ṭhio zarah Chin State in Vanzam tualrawn kan nei thei a si →\nFast food ei ringring tu hnakin Thingtheirah ei ṭheu tu Nau pai olsawn\nScientists pawl in Stonehenge kiang ah a lamdang zetmi hmuhsuahnak thar nei


Bible Thianghlim - OBADIAH\nBibleThianghlim – OBADIAH\nA ngantu: Obadiah\nA siartu: Judah le Edom\nNgan kum: B.C. 840 hrawng\nObadiah hi Thukham Hlun ih cabu tawibik a si. A ngantuih thuhla hi a hmin siarlo theih ding a um lo. Hi cabu hi Judah ram ih nisuahnak thlang lam tlang ram ih um Edom dokalh ih thuphuan tawite a si. Hih cabu in a cān a rel lo, asinan Jehoram a lal lai cān ih ngan mi a si zum a um. Jehoram lal laiah Edom in Judah uknak ihsin an hél (2Sp 8:20-22; 2 San 21:8-10). Hih cān ah Filisṭia-mipawl le Arabia-mipawl cu Jerusalem ah an lut ih, siangpahrang hlawnthil le siangpahrang sungkua tiangin an thiarhlo (2San 21:16-17) (Oba 11, 16 zoh). Câng 12-14 in hmai lam cān ih Judah donak ah Edom tel lo dingin ralrinnak a pe. Hih ralrin peknak câng 16 hin Babilon in Jerusalem a tisiatnak rel si sehla cu umzia a nei lo ding. Obadiah cabu ih Jerusalem donak thu hi Babilon in Jerusalem a run donak si loin, Jehoram san laiih ral in Jerusalem an donak thu lamih kan lak asile umzia a nei sawn (câng 11).\nTlang ram ih an um ruangah, Edom-mipawl cu an hngal ih, ziang ral khal in anmah an neh thei dingah an ruat lo. Asinan Edom in Judah bawm loin, Judah-ih harsatnak cu remcānnak ih a lâk sawn ruangah Pathian dāntatnak cu Edom parah a tla ding tiah Obadiah in a sim. Edom in Judah a do leh pang asile tiin Obadiah in Edom cu ralrinnak a pesal, ziangruangahtile Edom hrangih dāntatnak ni cu a nai a si.\nCuih dāntatnak ni cu «Bawipaih ni» tiih kawh a si. Obadiah hin «Bawipaih ni» ti mi hi ni neta cān ih dāntatnak hrangih hmangtu hmaisabik a si men thei. Bawipaih ni ti mi ih a sawhkhih mi cu leilung tlun thuhla felfaiternak dingih Pathian a run hrawlhawk cān a sawhkhih a si. Cuih ni cu a tlangpithuin dāntatnak ni a si. Bawipaih ni ti mi hin dāntatnak cān dangdang a sawhkhih thei, asinan Bawipaih ni netnak cu hi san cemnakah Khrih a vei hnihnak ratnak thawn pehparawin a ra thleng leh ding. Obadiah-ih thuphuannak ah Bawipaih ni ti mi cun Judah-ih doral parih dāntatnak a sawhkhih, asinan neta lamah profetpawl in Judah-mipawl le Israel-mipawl cu an sual an sir tengteng ding a si tiin ralrinnak a pe ih, an sual an sir lo asile, anmai hrang khalah Bawipaih ni cu dāntatnak ni a si ding tiin a phuang.\nI. Obadiah in Pathian ih Edom a siatbăldān ding ralrinnak a pe (câng 1-9)\nII. Obadiah in Pathian thuṭhennak dawngtlak Edom sualnakpawl a tarlang (câng 10-14)\nIII. Obadiah in Edom siatnak le hmai lam cān ih Bawipaih Ni pehtlaihnak a phuang cia (câng 15-21)\n1 Obadiah-ih larnak.\nEdom thuhla Bawipa Jehovah in hitin a sim:\nJehovah hnen ihsin thucah kan thei ih,\nMiphunpawl lakah palai thlah a si,\n«Tho uhla, amah do dingin ding uhsi,» tiah a au.\n2 Ngai hnik, miphunpawl lakah mitenau ah ka lo tuah ding;\nNang cu nasazetih hmuhsuam na si ding.\n3 Nang lungpi hrâppawl karlakih um,\nNa thinlung hngalnak in a rak lo bum,\nNa cēnnak cu a sâng;\nNa thinlung in,\n«Zo in so lei ah i dirthla ding?» tiah na ti.\n4 Muvanlai bangin tlun sâng ah kai in, arsipawl lakah bu tuah hman awla,\nCutawk ihsin ka lo dirthla thotho ding, Jehovah in a phuang.\n5 Nang cu ziangtitlukih ṭhiahbăl si lai ci maw!\nNa hnenah fifir ra hai hnik sehla,\nSuamhmangpawl khal zan ah,\nAn duhtawkin an lo ru lo ding maw?\nSabit khawmtupawl na hnenah ra hnik hai sehla,\nSabit hrekkhat cu an tân ta lo ding maw?\n6 Maw, Esau cu ziangtitlukih thaidarh si tak pei maw!\nA thuh mi a hlawnthilpawl cu ziangtitlukih hawlsuak si tak pei maw!\n7 Nangmah thawi lungkimnak tuahtu minungpawl hmuahhmuah in ramri tiang an lo năwr ding;\nRemnak na tuahpi mipawl in an lo bum ding ih, an lo neh ding.\nNa rawl eitupawl in tháng an lo kam ding.\nAmah ah theihthiamnak a um lo.\n8 Cuih ni ah Edom hnen ihsin mifimpawl le Esau tlang ihsin\nTheihthiamnak ka siatsuah ṭheh lo ding maw? Jehovah in a phuang.\n9 Cun Maw Teman khawpi, na miralṭhapawl cu an lung a phâng ding ih,\nEsau tlang ih um mi pauhpauh cu thahcimit ṭheh an si ding.\nEdom in a Unaupa a Zohṭha Lo\n10 Na unaupa Jakob parih na nunrawn ruangah,\nNingzahnak in a lo khuh ding ih,\nSahcat na si kumkhua ding.\n11 Mikhualpawl in a neih mi thilri an lâk ni ah,\nRam dang mipawl in a kăwtkapawl ah lut tahratin\nJerusalem lâknak ding hrangih camcawhfung an zuh ni ah nang cu hlapi ah na ding,\nAnmah lakih pakhat vekin na um.\n12 Asinan na unaupaih ni, a vanduai ni ah dirĕmin zoh hlah;\nJudah tefapawl an siat ni ah an parah lungawiaipuangin um hlah;\nThungaiten, an vansanglam ni ah apuarthau zetin ṭawng fawn hlah.\n13 Ka mipawl an vanduai ni ah an kăwtka sungah na lut lo pei.\nA si, an vanduai ni ah an harsat tuar dirĕmin na zoh lo pei,\nAn vansanglam ni ah an neih thil na ru fawn lo pei.\n14 An lakih tlânsuakpawl satthat dingin, lamṭêkpawl ah na ding lo pei;\nCuihtlunah a harsat ni ah a tāngsŭnpawl cu kaiter fawn hlah.\n15 Ziangahtile miphunpawl hmuahhmuah parah\nJehovah ni cu a nâi thlang;\nNa tuah vekin na parah tuah a si ve ding;\nNa thil tuah mi cu nangmai lu parah a thlengkirsal ding.\n16 Ziangahtile ka tlang thianghlim parih na rak in vekin\nMiphunpawl hmuahhmuah in an in peh vivo ding;\nA si, an in ding ih an dawlh ding,\nCule annih cu um dah lo vek an si ding.\n1:12a puarthau zetin ṭawng: A ṭawng hrampi ah cun, «na hmur na khaisâng» ti a si (Eze 35:13 khal zoh aw).\nA Netabik Israel-ih Nehnak\n17 Asinan Zion Tlang ah runsuahnak a um ding ih,\nCu tawkah thianhlimnak a um ding;\nJakob sungza in an neih thilpawl an nei ta ding.\n18 Jakob sungza cu meisa an si ding ih,\nJoseph sungza cu meialh an si ding;\nAsinan Esau sungza cu cangpâwl an si ding;\nAnnih in aanmah cu an ur ding ih, an cem ṭheh ding,\nCule Esau sungza nungdam an um lo ding,\nZiangahtile Jehovah in a rak sim zo.\n19 Negev ih umpawl in Esau tlang an co ding ih,\nHmunrawn ih umpawl in Filisṭia ram an co ding.\nAnnih in Efraim ram le Samaria ram an co ding.\nBenjamin in Gilead a co ding.\n20 Cule hi Israel tefa ralkaihpawl hin Kanaan-mipawlih ram Zarefath tiang an co ding.\nSefarad ih um Jerusalem ralkaihpawl in Negev khuapawl an co ding.\n21 Cun Esau Tlang thuṭhen dingin,\nRunsuaktupawl cu Zion tlang ah an so ding,\nCule lalram cu Jehovah ta a si ding.\n1:18a anmah: Esau sungza an si.


In Duhdawttu Ka Pi | VCTH\nIn Duhdawttu Ka Pi\nHome » Cahram » In Duhdawttu Ka Pi\nBy vcth on June 28, 2013.\nMinung pakhat kan sinak ah ziang hi a thupi bik tiah sut aw sehla, thulehnak a phunphun a suak ko ding. Kei tla mi in hih thusuhnak in sut ve sehla, “tlaitluan ih duhdawt ringring tu, thlawsuah pe ringring tu neih hi a si,” tiah ka let ding. Duhdawtmi kan nei, cu vekin miih duhdawtnak co ngah ti hi a sunglawi ih Pathian thluasuah pakhat a si. Kan leilungpi kan zoh hnik pei, minung ziang maw zat cu duhdawtu ṭhiṭha nei lo in an riang an vai, mual za an liam. Hih thu ka ruatah kei cu mi vannei tak ka si, ziangah tile tlaitluan ih in duhdawttu “Pi” catbang lo ih thlaza in cam sak ringring tu, thlawsuah in pe ringring tu “Pi” ka nei.\nLeilung thlu pitar hmuahhmuah lakah ka pi hi ka uar pawl a si. Zohṭhimtlak pitar pakhat tla a si. Pitar tifam in zingpit ten, ar viohnih khuan hrawng in cu a tho zo. Cun ziang dang a tuah hlan ah a tu le fa pawl hrangah thlacam a thok. A caancaan ah kan itthat lai ah a ra ih kan lu parah kut suangin thla in cam sak. Leitlun ih minung pawl lakih mi pakhat si thei ve dingin thlawsuah in pe.\nCulawng sihrih lo ka pi cu mi law zet a si. A pasal (ka pu) in a thihsannak a rei zo. Ka nu te an nauhak lai ten a si zo. Ka pi cun nuhmei dinhmun in a fa le panga an pi tling tiang, amah lawngin a cawm. Thufim 31 sungih zohṭhimtlak nu an timi bangin fa le hrang, tu le hrangah khua a khang theitu a si fawn. Cun hnaṭuan a teimak, a law ngaingai. A tar kuun tiang, a mit khua a hmu nawn lo tiang hman hnaṭuan ding a hreh lo. Tu le fa pawl in hnaṭuan hlah ti ih dawn rero hman ah a theih lo. Ṭongdang in kan sim le Challenge timi a ngam nasa. Hih sinak, hih ka pi ih ziaza te hi kum zabi 21 minung pawl ih kan ṭul bik mi asilo sawm. “Ka pi hnaṭuan na duhnak, na lawtnak, harsatnak a thlen tik ih ngam zet ih na nor ngamnak na thisen ka ṭul.”\nA tlangpi thu in minung pawl hi kan tar lamah kan thluak a molh vivo. Thu ol ten kan hngilh. Tar lam ahcun ti a si ṭheu nan ka pi cu si hlah, mi danglam a si. A thluak a fim, thu hngilh, thil hngilh a nei lo. Arte keuh ni, Me fate nei ni, Vok kan lei ni tivek pawl kan thei duh le ka pi hnenah kan sut. A thluak cu computer vek a si. A cing ringring. Ram ṭhangso ih suak si sehla scientist lole technician a si men ding ka zum.\nMifim pawl cu mi sual palhnak an hmu ih zirnak an ngah, nan mi aa pawl cun an mai sual palhnak in fimnak an ngah an ti bang in, mi aa dinhmun ih a rak ṭhanglian mi ka si tin ka ruat aw. Sual palhnak tampi thawn ka rak ṭhanglian. Mi tampi in nasa zetin in mawh thluk. Cucu an mawh lo, mawh thluk phu ka si ko. Asinan ka pi cun hih thli sualpalh ka tuah mi pawl ruangah in mawh thluk dahlo. Thil ṭha tuah thei dingin thazang in pe. Ka parah ruahsannak le zumnak a nei zia in theih ter ringring. Tulai ṭong in kan sim ahcun Care and Counseling a thiam lawlaw. Professional rori a si ko. Cui a thazang peknak pawl thawn caan tampi thazang thar ka lakih ka tung ding aw sal. A thim mi ka hmai lam a thle tertu, a pit mi ka sunmang a ong tertu zo dang an silo, ka pi a si.\nJune 3, 2008 ah zohman ih thleng theih lo mi ka pi in mual in liam san, thihnak parih thunei theitu ka silo, ziang ti ṭha ti bak ti ding ziang hman ka nei lo. Khua dang, ram dang ih um ka si vekin a dam lai ah ka pi cu ka ngai zet ṭheu, ka hlam ṭheu. Nan, mual in laim san hnu in cu ka sung ah a um tin ka ruat ih ka bu in hlum ter, ka hna in ngam ter.\nKa nauhak lai khau ka tlung le ka pi in kan khuahnar ihsin futluan le arti thawn in rak hmuak ṭheu. Ka tha bang mi hmuah a tlung tertu a si. Ni nikhat kei tla a umnak vancung ramah ka feh caan a kim tikah vancung khuahnar in futluan le arti thawn in rak hmuak ding ka zum, cun “Pi tu pa si nana,” in ti ding ih in pom ding……….. kei maih pi in.


Youtube In A Runsuak Beiseitu Mithat - Chinland Today Media\nYoutube In A Runsuak Beiseitu Mithat\nJanuary 15, 2013 10:02 am·0 comments\nLONDON : Scotland mi tlangval Luke Mitchel, kum 24 mi cu, kum 2003 kum ah a fala nu a that asi ti ih puhnak thawn Shotts thawnginn sungah thawngtla rero mi asi. Kum 14 mi a fala Jodi Jones cu a that asi ti inpuh asi. Asinan, amah Mitchel hin a thatlo asi ti in tuini tiang ah a tang rero lai.\nTuini tiang cuti ih a tan ruangah, thawnginn kiltu palik hotu pawl cun, a fala nu a thatlo asi ti a tannak le thu a simfiangnak an neihter. Cumi a simnak cu minute 16 tluk a rei ih, Youtube ah thlah asi thlang. 2012 April thla ah khan hi minute 16 tluk rei video hi an la ih, 12.1.2013, Saturday ihsin Yotube ah an thlah.\nA fala nu a thahlonak thu a relnak ih tusuttu hi Bristish Polygraph Association ih secretary tuan rero tu Terry Mullins asi. Mitchel cun, “Himi video thlahnak hmang in, Jones ih sungkua pawl le midang in theitu le leitlun mipi in, diklo zet in thawngthlak ka si ti an theihsuah ka duh nasa. Ziangtin mai fala rori ka that thei ding? Hi video hi zoh cio uhla, mi that ka si lo thu nan theifiang ding” ti in asim asi.


Tlan Zuam-awknak Ih Tlan - Chinland Today Media\nJanuary 29, 2010 1:57 am·0 comments\n1 Korin. 9:19-27\nTlan zuamnak ah mi tampi an tel ttheu nain pakhat lawngin zuam man laksawng a ngah ti cu nan theih tthehmi a si. Curuangah zuamman laksawng ngah dingin tlan uh. -1 Korin. 9:24\n– Suahlannak 21-22\n– Matthai 19\nSpiridon Louis cu Leitlun huap mi hminthang cu a si lo nain Greek ram ih um mi a si. 1896 kum ah Athen khua ih Olympic leh zuam-awknak thar an thawh saalnak ihsin Greek ram sungih hminthang ah a hung cang.\nCuih leh-zuam awknak ah Greek pawl cun laksawng tampi an ngah na’n an uar-awknakbik cu marathon timi peng 24.8 (40 kilomiters) hlat tlan zuam-awknak ah a pakhatnak an ngahmi hi a si. Minung 17 in an zuam aw ih Louis in a pakhatnak a ngah. Amah cu hnattuan khung ttuantu mi menmen te a si. An siangpahrang le an ram in upat sunloihnak an pek tikah mipi ih uarzet mi hminthang pakhat ah a hung cang.\nPaul in Khristian nun hi tlan zuam-awknak thawn a bangrepter. “Tlan zuamnak ah mi tampi an tel ttheu nain pakhat lawngin tlan zuam man laksawng a ngah ti cu nan theih tthehmi a si. Curuangah zuam man laksawng ngah suak dingin tlan uh,” (1Kor. 9:24) tiah tlan men loin nehtu si dingah in sawmngiar. Amah khal cuti’n a nung. “Tlan zuamnak ah ka ti thei patawp in ka tlan zo, tlan zuamnak a netnak tiang ka tlan zo ih ka zumnak khal thlauthla lo te’n ka pom hnget zo” (2Tim.4:7) a ti. Vancung Siangpahrang hnenin sunlawinak lukhum ngah ding a hngakhlap.\nSiangpahrang lungawiter dingin nitin na Khristian nun ah Paul vekin tlan aw.\nTlan zuam awknak ih kan tlan tikah,\nKan zuam thei patawp kan zuam vekin;\nKan tlan in caktertu cu,\nSiangpahrang hrangah ka neh ding, timi a si.\nKhristian tlan zuam-awknak cu tawite sung a si lo,\nmarathon timi hlatpi tlannak a si.\nBawipa Zaanriah Hmantlangnak\nRaithawinak Nung Hngilh Lonak\nKumkhua In A Nung


Tangka Pia Hnih - Chinland Today Media\nJune 16, 2009 10:02 am·0 comments\nA ttul a sam mi pawl hnenah na tuah theizat tiangin thil ttha tuah aw. – Thufim 3:27\n– Nehemiah 4-6\n– Tirhthlah 2:22-47\nKan innsang hmanmi internet cable pawl thlengh a ttul ih, hri hlun pawl cu carek ihsin kuat kir ding le a kuat man cu company ih liam ding a si. Tikcu caan a rei nawn tiang telephone ka set rero nain ziang thu hman a kir lo. Asinan cuih thilri pawl hrangih pek dingmi sumsaw dilnak ca sawn a ra thleng.\nCuih thu felfaiter dingin kuat man cu keimahte liam in ka kuat kir saal. Ka kuat hnu vei tampi ka sut rero nain ziang thu hman in sim kir lo. Caan a rei nawn hnu ah paisa pia hnih in kahmi lawng ka ngah. Pehtlaihnak tthat tlo ruangah a si.\nRiahsatza a simi cu kawhhran sungih mi tthenkhat pawl in an ttulhainak ah poisat sak lemlonak an tong ttheu. Innsungsang thu, nauhak fingkhawinak thu le tleirawl pawl kaihhruainak thu ah thuron ding an duh. Duhdawtnak thawn tuamhlawmtu kiangkap ttha an hiarhaal. Cuvek caan ah kawhhran in in poisat sak lo tivek in an ruat aw ttheu.\nKum zabu pakhatnak ih Kawhhran khal hi lian le famkim cu an si ve lo. Sihmanseh, midang ttulnak ih bawm awktonnak ah rin umzet in an nung. Jerusalem kawhhran ih zumtu pawl in an thilri neihmi le an hlawthil pawl an zuar ih an ngahmi tangka cu an ttulnak vekin an zem aw” (Tirh. 2:45).\nPehtlaihnak ttha ih hramthawhnak cu midang ih ttulnak theih saknak in a si. Himi in bomnak a ttultu pawl an ttul tikih bom theinak a suahter. Thilri in siseh, thinlung lam ruahnak le thazaang pek awknak in siseh a ttultu pawl hnenah Pathian hnenih a rami duhdawtnak thawn kan duhdawt thei ding a si.\nKawhhran sungih hnattuantu hmuahhmuah in,\nTtongkam le tuahnak in;\nA hleice ih ttulnak neitu pawl,\nTheithiam ding a si.\nPathian in na hrangih a poisat vekin midang hrangah poisa ve aw.\nPaisa Pianawi Menmen


Falam khuapi karh Project inn-hmun zem ding UPDATE thar | Falam Online Media\nJuly 31, 2020 July 31, 2020 admin\t0 Comments Falam khuapi karh project\nFalam khuanu/pa cun mipi authawm ngai sakin Falam khuakarh project inn hmun zem ding thu hla ah inn-hmun man ṭhum deuh dingin Chinram Acozah hnen ah an dil tum thu theih a si.\nTuhlan ahcu Falam Lailun Veng ih inn hmun phorhsuah mi pawl cu Class A ah ting 30, Class B ah ting 20, Class C ah ting 10 ti`n a man relcat mi a si nan, tu ah, Falam khuanu/pa cun mipi authawm ngai sakin inn hmun Class A ah ting 20, Class B ting 10, Class C ting 5 ti`n Chinram cozah hnen ah a man ṭhum hram dingin an dil tum mi a si.\nHih thuhla cu Falam khuanu/pa meeting nei nakah relsuak a siih, vote nak an nei hnu ah mipum 14 in inn hmun man ṭhum ding an lungkim ruangah tuvekin Chinram cozah hnen ah an dil tumnak a si.\nAsinan himi thuhla ah mipi lam khalin kan theithiam ding mi a um ih cu pawl cu ..\n1) Innhmun man ti silo in tidai, meisa, le lamziin tuahthatnak hrang ih fund dingah a tuvek in Class then in a man tuahnak san a si.\n2)Hih pekmi pawl cu Myanmar Economic Bank (MEB) ah thun dingmi a si ih Chaland (voucher) lawng committee hnen ih pek ding a si.\n3)Procedure thlun in tuahmi a sivek in Acozah Thingram Zung (Central) ah acre 1400 luan man (acre khat tingkhat ziin in) kyat ting 1400 luan pek a tul tengteng mi a si. Cuhlei ah VFV Land law vek in ram a zapi hrang dilman Kyat ting 261 lenglo a tulmi cu MP Pu Zung Hlei Thang in a rak pek sungmi, kualsal tulmi dingmun a si (a tithazet tiah kan lawm cio). Cuhlei ah CM Pu Lian Luai cun Acozah lam ihsin Thingram Zung ih pek dingmi Kyat ting 1400 luan cu Chinram acozah in tuanvo lak in an tawlrel ding tiah tuanvo neitu in in sim. Kan CM tlun ah kan Lungawizet cio. Cumi siarlo a dang tulsamnak hrangah hitin sumpai man khiahnak a si.\n4) Mipi in a man a tam deuh ti ih au aw ruangah mipi zawnruat in a man pawl thum dingah rualrelmi a si ih a tuantu hrangah hnatuan dan cu a harsat phahzet ding ( Fund neicia in tuanmi a silo ruangah).\n5) Hih lairelnak cu a tui Innhmun 247 hrang lawngah a si ih hmunhma dang on a si tikah cun a tuldan vek in a man khiahsal ding a si.\nref:Thawng Bik FB cahmai\n← Poland racing Sport fan pawl ih Idea cu …..\nPu No Than Kap le Pu Salai Lian Luai tel in Rampi Hril Awnak ah Falam in Teltu Ding pawl →


Khamzim Ah A Nupi Naupai Lai Ih Biang Ah A Hnam Ih “Hellram Ah Feh Aw!” Tin A Nam Tla – Meifar\nKhamzim Ah A Nupi Naupai Lai Ih Biang Ah A Hnam Ih “Hellram Ah Feh Aw!” Tin A Nam Tla\nNovember 26, 2021 admin Leitlun 0\nThailand, Pha Taem National Park sungih thilthleng hi a rapthlak zet. Thailand ramsung ih um China nupa tuakkhat cu June 9, 2019 ah Pha Taem National Park sungah an va feh ih nuam an cen tum. An hmin cu Yu Xiaodong le Wang Nan a si, Wang Nan hi naupai lai a si ih a naupai cu thla 3 a kim zo.\nKhamzim ah an tlangleng rero ih zing nieng mawi suak lai an cuan, Yu Xiaodong in a nupi cu avun kuah ih a biang ah a hnam hnuah a hna kiangte ah, “Hellram ah feh aw!” tin kham par ihsin a nam tla ṭhutṭhi. Vansiatnak lakih vanṭhanak an ti vekin thingkung parah a tla hmaisa ih cutin lungto parah a sawh aw ih a thi lo, nazi 1 sung a talbuai hnuah kiangkap ih mi vaksuak pawlin an hmu ih siizung ah an tlanpi lohli.\nA pasal Yu Xiaodong khal siizung ah ava tlan ve ih a nupi cu kham par ihsin amahten a tlasual pang, ka um lo sungah arak tla a ti. A nupi kiangah a to ringring ih a nupi hnenah, “Hitawk ih um pawlin China ṭong an thei lo, CCTV khal aum lo. Palik pawlin thusut ding lawngin in ko dingih ka rasal ding, na phuangsuak asilen ka ra lo that ding” tin a hringhro ruangah Wang Nan in a thilton cu a phuangsuak lohli ngam lo.\nNi 5 hnuah a pasal um lo sungah a parih thilthleng cu sibawi hnenah a sim thei, cun a rualpi pawl hnen khalah a sim thei. A rualpi pawlin a ihkhun kiangah aw record-nak cette an ret thup, cutin Yu Xiaodong ara sal ih a nupi a hringhro, kham par ihsin a namtlak thu khal a ṭongsuak. Aw record-nak in arak record ngah thluh ruangah Yu Xiaodong cu tetti kimcang thawn an kai, a nupi a namtlaknak a san khal a nupi ih sumpai a duh ruangah ti an thei.\nGame leknak ah leiba tampi anei ih a nupi hnenah sumpai a dil nan a nupi in a pek duh lo ruangah a sumpai pawl laksak tum in a nupi cu kham par ihsin a nam tla. Yu Xiaodong cu Thailand palik pawlin an kai ih damsung thawngthlak le zangnadawmnak ah 1.1 million yuan (US$170,000) zat pe dingin a thu an ṭhencat, asinan Yu Xiaodong in a thuhla cu relsal dingin ca a thehlut ve.\nKum 2 a liamzo nan Wang Nan cu a damṭha thei hrih lo, a hliamtuar hi a nasa tuk ruangah a pum sungih naute khal sibawi pawlin an rak hlonsak. A ruhcang hi hmun 17 rori a kiak ih surgery khal vei tampi an tuah, kum 33 mi Wang Nan in, “Ka khuaruahnak cu a ṭha zo nan ka taksa hi a ṭha thei hrih lo, ka ruahnak le ka taksa hi hmun dangdang ah an um. Yu Xiaodong hi napin hremnak pe hai sehla ka duh, ka fate a that” tin South China Morning Post hnenah a sim thei.\nJuly 2017 kum ah Bangkok khawpi ah an rak tongaw ih theiaw ciangkuang loin thla 2 hnuah an neiaw hngal. An tongawk hnu ni reilote ah Yu Xiaodong in neiaw dingin a sawm cih, nitinten rori a sawm ruangah Wang Nan khalin arak “Aw”. Wang Nan in, “Kan theihawk pekte ahcun a fel tuk, ka hmailam hrangah pasal ṭha zet a si ding tin ka rak ruatsual.\nZingtinten kan inn ah ara ih breakfast thaw zetzet in tuahsak ṭheu, lenglam kan vahsuah tik khalah bill man ka pek hlanah amah in arak pe man cingcing. Sumpai lam khalah neinung zet vekin aum, ka rualpi pawl khalin an fak rero ṭheu, in ngaihsak thei tuk. Kum 2 hnu lawngah a mizia ngai ka thei, hnaṭuan paih lo a si ih lawngkasa a lek ringring.\nLawngkasa ih a leiba pawl cu in kuanter, in hringhro ṭheu. 2019 kum thok ah lawngkasanak ah leiba 2 million yuan (US$309,000) zat anei ih in pekter ruangah ka beidong tuk. Himi ṭum ahcun a hrek lawg ka peksak ih a dang cu nangmahten tumaw ve aw ka ti ihsin kan buai thok. That in tumnak khal ka sumpai a duh ruangah” tin thu an sutnak ah a sim thei.\nAn nupa karlakah hiti vek thil rapthlak zet a thleng nan an umnak China, Jiangsu court in ṭhenawk an siang lo. Ṭhenawknak ca an tuahsak duh lo ih a pasal Yu ih thuhla hi Thailand court in a relsak sal asilen ṭhenawknak ca kan lo tuahsak ding an ti. China ramsung ah sumpai ruangah mai nupi that thuhla hi theih ding a tam zet zo.\nWang Nan cu media pawlin duhdawtnak hi na zum thei lai maw? tin an sut ih Wang Nan in, “Pathian in ka hrangah mipa pakhat in pesal asilen duhdawtnak hi ka zum ko. Asinan ka fimkhur thlang ding, an sulhnu le an thuhla a cipciar ih ka theihfiang hnu lawngah ka cohlang ding” a ti.\nYangon Bomb Puak Ah Chin Tlangval Le Pastor An Kai\nZaw Min Tun In, “Nan Fale Pawl PDF Ih An Lut Ruangah Nan Hlonnak Hi Kan Cohlang Lo” A Ti


US Ralkap Ral Ring - Chinland Today Media\nJune 23, 2009 2:34 am·0 comments\nNorth Korea Nuclear lakih si kilhim awknak leh North Korea Nuclear kahthlak sak theinak dingah US cun ralthuam leh thiamnak thatawk a nei asi ti ih US Defence Secretary, Robert Gates in kandung karih a sim zo hnuah, President, Obama cun North Korea in Atlantic tipi ihsi Missile kahsuak a tummi ihsin humhim aw dingin US cun timtuah awknak tha a neizo asi a ti betsal.\nCBS Television in an kawmnak ah Obama cun North Korea in Hawaii tipi lam hawiih Missile kapsuak ih US mipi harsat nakding tuah a tum a si ah cun North Korea cun a thil tummi cu a hlawhsam ding a si a ti.\nObama cun North Korea ih thilti dingmi dodal dingin US ralkap pawlcu an ralring zo ih North Korea Missile kahthlak sak dingin US cun ralthuam a neitha a si a tibet. Thuthangca latu pawlin US in North Korea a kap pei maw? timi an suhnak cu Obama cun ziang thudang hman a let lo ih US ram mipi cu himi thu ruangah lungphang lo dingin a cah ih, North Korea hin Missile a kapsuak taktak ke maw?. timi thufiang zianghman a um hrihlo ruangah thilfianglo mi thu ih a thinlung tibuai ter a tumlo thu a sim.


Mi Cuangce - Dr Hrin Nei Thiam - Chinland Today Media\nMi Cuangce – Dr Hrin Nei Thiam\n“Chin mi pawl ih leitlun” ( www.chinworld.info ) cun tuizarh sungah Chin mipi hnenih a phuansuah duh mi cu Burma ralkap cozah uknak sungih director dinhmun tiang thleng ban tu Chin numi kan neihsun Dr. Hrin Nei Thiam hi a si. Chin numi zohthim tlak le theih tlak interview kan rak tuah nak cu a tanglam vekin a si.\nChin World: :Na suahnak khua, na nu le pa, u le nau hmin pawl in sim thei pei maw…?\nDr.Thiamte: :Ka suahnak khua cu Falam, Chin State asi ih ka pa – Pu Ral sai Lo, ka nu – Pi Cia Cuai an si. Ka u le cu Pu Biak Hlei Thang le Pi Biak Nei Man, ka nau le pawl cu Pu Van Lal Sak, Pu Tha nei Sum, Pi Tha Men Thluai, Pu Van Tuah Piang le Pi Sui Nawn Par an si ih duhdawtmi ka nu, ka pa le ka u pa cun mual in liam san zo.\nChin World: :Nauhak lai ihsi tlawngca thiam thei zet tiah kan lo thei ih, cathiam lam laksawng ziangvek pawl na rak ngah dah?\nDr.Thiamte: :Pathian in cinken theinak thluak in thluasuah ruangah ka phunhrek ihsin phun hra tiang Falam ih tlawng ka kai lai ah top three sung ahcun ka tel ringring nan Luyichun tivek cu ka rak ngah ban deuh lo. Cathiam lam laksawng lakih simtlak deuh cu Falam tlawngin phun hra ka on lai ah Physics distinction ka ngah ruangih laksawng ka ngahmi le Mandalay University ih M.Sc. Final Part I (Physics) camibuai ah pakhatnak ka ngah ruangih laksawng ka ngahmi an si hmang ding.\nChin World: :Na fimthiam rak zir nak hmun le na thehsuah mi pawl tla theih kan duh i…\nDr.Thiamte: :Fimthiam ka rak zirnak hmun pawl cu Falam Phunsang tlawng (1962-73), Mandalay University (1973-80), Roorkee University , India (1998-99) le Yangon University (2004-2008) an si ih Pathian zaarih ka thehsuak theimi pawl cu M.Sc.(Physics), M.E.(Hydrology) le Ph.D.(Physics) tla an si.\nChin World: :Ph.D tiang tlawng na rak kai nakah harsat nak na ton mi a um maw..?\nDr.Thiamte: :Pathian zangfahnak in sim le rel tlak harsatnak ka ton ka thei lo. Ph.D khal kan zung (Department of Meteorology and Hydrology) ih upa pawlih in duhsaknak le tawlrel sak nak ruangih ka kai suak theinak le ka theh suak theinak asi. Cumi laiah kan zungin Ph.D kaitu pathum kan si ih ka kai pi pawl cu cuih lai ih kan Director General U Tun Lwin le Deputy Director General U Thein Tun tla an si. Cuih hlan ahcun hitivek zung lam ihsin Yangon University ih Ph.D kai theinak program a rak um dah lo.\nChin World: :Na hna rak tuan dah nak le, tui na hnatuan kaih mi dinhmun tiang na thlen so vivo dan pawl in ruah thei kem..?\nDr.Thiamte: :M.Sc kai phahin 1980 ah hnatuan ka rak lutih Mandalay University ah Assignment Tutor in ka rak tuan thok. Thlaruk ka tuan hnu ah Monywa College ah in thawn ih Monywa ah kum 8 sung ka tuanih 1983 ihsin Demonstrator ka ngah. 1989 September ah Yangon University ah ka thawn ih 1992 ah Assistant Lecturer ah in than. 1993 October ah tui ka zung- Department of Meteorology and Hydrology ah ka thawn. Ka thawnnak san cu University ahcun transfer a tam ih zunglam ahcun transfer a um lo ruang bikah asi. Thlahlawh cu a bang aw ih zung ahcun Staff officer ti ih kawh asi. Staff Officer in kum 7 ka tuan hnu 2000 kum May thla ah Assistant Director ah in than. Cuih hnu kum 8, 2008 kum August ah Deputy Director, tu 2010 April ihsin Director ti in ka hnatuan cu in than vivo, Pathian zaarin.\nChin World: :Tlawng Lecturer na tuan dah tiah kan lo thei ih, na tuan lai le a tu fang Chin tlawngta pawl ih dinhmun ziangtin na hmu?\nDr.Thiamte: :Monywa College ih ka tuan lai ah Tahan, Kale le Laitlang lam ih tlawngta pawl an rak kai tam. Culai ahcun cangvaihnak a rak tam ih leh zuamawknak (Volleyball, Track and field) ah siseh, Fresher welcome le Farewell tivek ih hlasaknak lam ah siseh Lai tlawngta pawl hi rinsanmi le theihtammi an rak si. An major ciar ah cathiam deuh khal an um phahphah ih biaknak lamah khal rinsantlak hohatu tha an si. Tulai ahcun an tlawngkainak a thekdarh aw ih cangvaihnak khal hlan vekin a tam nawn lo hlei ah keimah le university lamah ka tuan nawn lo ih Lai tlawngta pawl thuhla ka thei ban nawn lemlo ih an dinhmun sim ding a har deuh.\nChin World: :Kawlram acozah hnatuan ih har na ti bik nak le nuam na ti nak pawl in ruah thei awla kan duh zet…?\nDr.Thiamte: :Kan thlahlawh hin hai in daih lo hi a harnak bik asi ih kan hnatuannak ih rinsanmi kan si hi a nuam in man a nei tin ka thei.\nChin World: :A tui na hnatuan kaih mi thawn pehpar in nitin ziangmi bik ziangti vekin nan tuan theu.?\nDr.Thiamte: :Tu Director dinhmun in cun technical (Meteorology-Nikhua thuhla, Hydrology- Tivapi pawl thuhla & Seismoly-linghnin thuhla) lam ah siseh, administration (Kawlram sungih kan zunglam thuhla pawl) lam ah siseh, thuhla suahpimi pawl parah thu kan rel sak ih guideline kan pek hi a tambik ding a bang. Cuih hlei ih a khung deuh ka tuanmi cu ramdang mi pawl thawn meeting/ workshop tivek kan tuah tikah kan Minister/ kan Director General ih sim dingmi speech ti pawl mirang tong ih ngansak hi tuihlan kum 6-7 lai ihsin ka tuanvo asi. Ramdang thawn pehpar ih cakuat pawl khal keimah ih nganmi an tam in ka thei.\nChin World: :Na hnatuannak thawn pehpar in ramdang ah tla na feh phah theu tiah kan rak thei ih, ramdang ih na va hmuhton nak (an hnatuan dan/an tuah dan) le kawlram ih nan hnatuan danah ziangvek in a thlau aw, a danglam nak, ziangmi pawl na va zir ngah…?\nDr.Thiamte: :Ramdang ih training kai ti ahcun India ah kumkhat le hrek lai M.E. course ka va kaimi lawng asi ih a dang pawl cu Workshop, Seminar, Meeting & Forum ti pawl an si. Pathian zaarih ka thlennak ram pawl cu Philippine, Thailand, India, Nepal, Lao PDR, Cambodia, Vietnam, China, Japan le Germany ti pawl an si.\nTraining ka kainak India ram New Delhi ih India Meteorology Department-IMD ih an hnatuandaan le an cet thilri hmanmi pawl cu kan zungih hnatuandaan le cet thilri hmanmi pawl thawn cun tahthim ding rual asi lo. Asinan, kan facility neihzat in ti thei tawk kan tuan ih kan duai ve lo. Kan dung 2008 May thla ih NARGIS thlipihuuk kan ton lai ih kan zungih warning suahmi le hnatuanmi pawl parah World Meteorological Organization – WMO (Geneva) in in ra hlaihlat tikah an ti thei tawkin a tha bikin an tuan tin ca an suah ti hi lo simthan ka duh.\nRamdang hmuhtonmi sungin simreltlak in ka ruahmi cu 2009 April ah Relief and Resettlement Department ih an Hotu pa thawn Kobe, Japan ih Seminar kan va kai lai ih in hmuhmi pawl: 1994 ih Kobe linghnin ih siatsuahdan le siatsuahmi pawl, harsatnak sungin ziangvekin tan laakin an tungding saal, linghnin ton sal hmanah siatsuah tam lo dingin innsakdaan ding research an tuahdaan, linghnin silole a dang siatsuah harsatnak (disaster) ton tikah beunak ding hmun, ti rawl le hman tulmi pawl an timtuah cia thepthep mi pawl hmuh tikah minung nunnak humhim ding an thupit ter zia hi zohthim tlak le cawn tlak ngaingai asi.\nChin World: :Kan lairam nikhua umtudan (ruahti tlak dan) hman te nei thei dingah le thlairah thlaihnah pawl tha tei cing thei dingah ziang mi tuah ih, ziangtin kan kilkhawi a tul …?\nDr.Thiamte: :Tulaifang leilungpumpi huapih tonmi le aupi mi cu leilungpumpi a hlumnak a than (Global Warming) ruangih nikhua umtudaan a thleng aw mi (Climate Change) asi ih kan Kawlram, kan Laitlang khal a luat ve lo. Tuikum thal – April, May hi a sa luarih Kawlram pumpi sungih nikhuatahnak umnak khawpi hmun 20 ah tuihlan kum 30-40 lakah a sa bik kum asi tin record thar an ngah vekin hmun tawkfang ahcun tikhur le tiva a kaang zikzik ti thu tla kan thei hnuaihni. A tlaangpi thu in sim ahcun nikhua umtudaan keel a awhsal theinak ding ahcun thli lakih a herkual rero mi, minung ih cet thilri hman tam ruangih a suak tam vutvo mi carbondioxide bik hi tu hnakin mal ter sawt nasa a tul ti asi. Nikhua keel awh thei dingah kan Lairam khalih tuah theimi cu thingkung tampi ciin ding, ram meikang um lo dingih fingkhawi ding, loram thar hrangih thinghau meinawh hmang nawn lo ding, dawhhna pawl tha ten fingkhawi ding ti pawl hi an si hmang ding.\nChin World: :Biaknak lamah tla pumpe aw zet tu a si tiah kan lo thei ih, biaknak lam hnatuan kaih mi tivek teh na nei maw..?\nDr.Thiamte: :Biaknak lam ahhin Pathian lamhruainak in Yangon, Myanmar Institute of Theology – MIT ah BRE – Bachalor of Religious Education (1990-91) ka rak kaisuak ih biaknak lamih cangvaihnak ah tawkfang cu in bawm in ka thei. Tu hi Kawlram khawpithar Nay Pyi Taw ah 2009 May thla ihsin ka ra thawnih ka thlen hlan te 2009 April ah Chin Baptist Christian Fellowship kha Mandalay ih Lai Baptist Church ih bawmnak in an rak din ih 2009 November ah Chin Baptist Church tin Local Church in kan ding thei thlang. Tu kan Church ih ka hnatuan kaihmi cu Hotu sang (Vice President) asi ih Pi Ngun Can thawn mi pahnih in kan tuan. Nay Pyi Taw ka thawn hlan Yangon – Falam Baptish Church (FBCY) ih ka um lai ahcun Calai Hotu, Nubu Hotu / Hotu sang / Sungtuan Bawmtu ti pawl ka rak tuan. Asinan ka tuan fuh tin ka diriam mi cu a um lemlo, Meeting ih hoha lawng hi ka tuan bik ih keimah hnakin midang pawlin an tuan tha sawn.\nChin World: :Kan calai duhdawt zet tu pakhat na si tiah khal kan lo thei ih, article ngan mi tivek teh na nei dah maw..?\nDr.Thiamte: :Article ka ngan sun pawl ahhin a tam bik cu biography ka letmi (Mirang/ Kawl ca ihsin Lai ca, Mirang ca ihsin Kawl ca) hi an si. Ka letmi pawl cu ka hero pawlih thuanthutawi an si ih cupawl cu: Brayton Clarke Case (Bo Gate), George Washington Carver (Peanut man), U Pe Maung Tin, Madame Curie tla an si ih FBCY (Yangon) ih suahmi Vankau Arsi Magazine hrangih nganmi an si bik. Cun keimah ih ka hmuhton mi tete sungin thuhlawm tlak deuh ka ti mi article 4-5 lai tla ka ngan. Duh ai in ka ngan mal nasa. Cabu suahmi cu ka nei thei hrih lo.\nChin World: :Bum awk nak thawn a khat mi leitlun ah duhdawtnak timi hi ziangtin na sim duh?\nDr.Thiamte: :Minung ih duhdawtnak lakah a saang bikmi cu hringtu nu le pa ih duhdawtnak asi ih kei khal tu ni ka dinhmun ih ka thlen theinak hi nu le pa ih duhdawtnak famkim thawn thanlen pitlin theinak Pathian ih thluasuah ka co ruangah asi. Rualpi, nupa le midang pakhat le pakhat kar lak ahcun kan Bawipa Jesuh Khrih ih tongkam, ” Mi in kan parah tuah hai seh ti nan duh vekin midang parah tuah ve uh” ti mi a thlun theitu pawl cun duhdawtu an nei tam ding ka zum.\nChin World: :Chinworld ihsin Chin mino pawl hnenah ziangtin cah na duh?\nDr.Thiamte: :Chin mino pawl hnenih ka cah duhmi cu;\nLaimi lakah siseh, a hleice in mi phundang pawl lakah siseh, kan umtlan tikah kan Bawipa Jesuh Khrih hmin le Laimi hmin a siat tertu siloin upat hmaihngalnak petu si zuam ding;\nkan thansonak dingah Mirangca hi an mah vekih tong le ngan thiam zuam ding le computer hman thiam zuam ding;\nkhuitawk ram ih kan um khal le a cang thei tawk in International ih pom (recognize) mi phunsang tlawng ihsin degree ngah thei tum ding;\nti pawl hi mino pawl hrangah a thupi ngaingai tin ka hmu ih himi hi kan tumtah cio hram pei tin lo cah ka duh.\nChin World: :A lo contact duhtu pawl hrangah na address….\nDr.Thiamte: :Ka zunglam address cu:\nDr. Hrin Nei Thiam, Director, Department of Meteorology and Hydrology,\nMinistry of Transport, Building No. 5, Nay Pyi Taw, Myanmar\nPhone: 0095 67 411446, 0095 94960 7248\nInn address cu:\nBuilding No. 2111, Room No. 22, Balatheikdi Ward, Nay Pyi Taw, Myanmar.\nPhone: 0095 67 421383, email: hnthiam@gmail.com\nChin World: :Man lo zet cing ten hizat tikcucan in pek ruangah kan lungawi zet a si.\nDr.Thiamte: :Kei tla ka lungawi ngaingai.\nBy – Sen Hngilh Piang


MATTHAI 1 | FCL Bible | YouVersion\nJesuh Khrih Suahkehnak\n1Jesuh Khrih suahkehnak cu hi bangtuk in a si. Amah cu Abraham ih cithlah David ih tesinfa a si.\n2Abraham ih fapa cu Isaak a si. Isaak ih fapa cu Jakob a si. Jakob ih fapa cu Judah le a unau pawl an si. 3Judah ih fapa cu Perez le Zerah an si (an nu cu Tamar a si), Perez ih fapa cu Hezron a si, Hezron ih fapa cu Ram a si, 4Ram ih fapa cu Amminadab a si, Amminadab ih fapa cu Nahshon a si, Nahshon ih fapa cu Salmon a si, 5Salmon ih fapa cu Boaz a si (a nu cu Rahab a si), Boaz ih fapa cu Obed a si (a nu cu Ruth a si), Obed ih fapa cu Jesse a si. Jesse ih fapa cu siangpahrang David a si.\n6David san ihsin Israel mi pawl Babilon ram sal an taan tiang an pupa pawl cu a tanglam vekin an si. David ih fapa cu Solomon a si (a nu cu Uriah nupi a rak si.) 7Solomon ih fapa cu Rehoboam a si, Rehoboam ih fapa cu Abijah a si, Abijah ih fapa cu Asa a si. 8Asa ih fapa cu Jehoshafat a si, Jehoshafat ih fapa cu Joram a si. Joram ih fapa cu Uzziah a si. 9Uzziah ih fapa cu Jotham a si, Jotham ih fapa cu Ahaz a si, Ahaz ih fapa cu Hezekiah a si, 10Hezekiah ih fapa cu Manasseh a si, Manasseh ih fapa cu Amon a si, Amon ih fapa cu Josiah a si. 11Josiah ih fapa cu Jehoiakhin le a unau pawl an si.\n12Babilon saltaannak ihsin Bawi Jesuh suah tiang a tanglam vek an si. Jehoiakhin ih fapa cu Shealtiel a si, Shealtiel ih fapa cu Zerub-babel a si, 13Zerub-babel ih fapa cu Abiud a si, Abiud ih fapa cu Eliakim a si, Eliakim ih fapa cu Azor a si, 14Azor ih fapa cu Zadok a si, Zadok ih fa pa cu Akhim a si, Akhim ih fapa cu Eliud a si, 15Eliud ih fapa cu Eleazar a si, Eleazar ih fapa cu Matthan a si, Matthan ih fapa cu Jakob a si, 16Jakob ih fapa cu Josef a si, Josef cu Mari ih pasal a si, Mari in Messiah timi Jesuh a hring.\n17Curuangah Abraham ihsin David tiang san hleili, David ihsin Babilon i sal an taan tiang san hleili, sal an taan ihsin Messiah a suah tiang san hleili a si.\nJesuh Khrih Suahnak\n18Jesuh Khrih suahnak cu hiti in a si. A nu Mari cu Josef thawn an ham aw ih an ṭhit-awk hlanah Thlarau Thianghlim ih fa ka nei ding ti a thei. 19A hamtu Josef cu mi ṭha a si ruangah Mari kha mi hmaiah ningzak ih umter a duh lo ih an hamawknak cu a thupte ih phelh saal a tum. 20Cumi thu a ruah rero laiah a mang ah Bawipa ih vancungmi pakhat a hnenah a lang ih, “David tefa sin Josef, Mari hi na nupi ih ṭhit dingah ṭih hlah. Ziangahtile fa a vunnak hi Thlarau Thianghlim thawngin a si. 21Amah in fapa a hring ding ih a hmin ah Jesuh tiah na sak pei, ziangahtile a minung pawl kha an sualnak ihsin a run suak ding a si,” tiah a ti.\n22Bawipa in profet hnen in, 23“Fala him pakhat in fa a vun ding ih fapa a hring ding, a hmin ah Immanuel tiah an ko ding,” tiih a rak sim ciami a kimnak dingah hi bangtuk in thil a hungcang a si. (Immanuel ti mi cu, “Pathian kan hnenah a um,” tinak a si.)\n24Josef cu a hung ṭhang ih, Bawipa ih vancungmi ih a fial vekin Mari cu a ṭhit. 25Asinain fapa a hrin hlantiang a ihpi lo. Fapa a hring ih a hmin ah Jesuh tiah a sak.


Summit Thu Tluk Nak Tuah Thei Hrih Lo - Chinland Today Media\nDecember 19, 2009 9:17 am·0 comments\nTheih cia zo vekin leitlun ram 193 aiawh tu pawlin leitlun tikcu caan hlumcak tuk kilhim danding ngaihtuah tlang khawm dingih Denmark khawpi Copenhagen ih zarh hnihsing Summit an neih micu tuizan ah a tawp thlang dingih, tuisun tiangah cun hi Summit ah ram dangdang hotu pawl an duhdan a bang awk theilo ruangah thu tluknak fumfe an tuah thei hrihlo ih tuizan lamah ziangvek thutluk nak an tuah fel thei ding ticu theih thei a si hrihlo.\nHi Summit ah mizan zan khawthim tiang ram hotu pawlhi an tokhawm nan thu tluknak an tuah thei lo ih, Leitlun sik leh sa kilhim danding UK, US leh Australia in an ruahman micu hi summit ah hnawl sak an si. Cu ruangah hi summit zarh hnih sung an neih mihi ram dangdang hruaitu pawl an duhdan a bangawk theilo ruangah a tawpnak tuizan khalah thu tluknak felfai tuah theilo in an tawp menthei tiah zumnak tumpi a um.\nBBC Environment Correspondent,Rechard Black in a sim nakah zarh hnih sung an neih mi hi Summit sungah ram tthangso rero laim pawlcun hi Summit thlengtu Denmark Cozah cu an mawh thlukih, ni tlaknak lam rampawl ih thilti mi ah lungawi nak an hmuhlo tiah a sim.\nGeneva ih hmunpi nei South Centre Excutive Director, Martin Khor cun an duh bikmi Kyoto Protocol hman vivo ding thuhla ah ram lian pawl leh ram tthangso rero lai pawlih duhdan a bang aw theilo a ti.\nEnvironment Programme (UNEP) Director, Achim Steiner in BBC hnenih a sim nakah hiti vekih ram dangdang hruaitu pawl an lung rual theilo naksan relfel tu dingah cun ram hruaitu lubik pawl biakawk nak neih a ttul a si a ti. Hiti vekih Summit cem ni tiangih thu tluknak mumal an tuah theilo ruangah ram tinkim Foreign Minister, pawlih Thuthangca latu pawl an kawmnak ding Programme khal titawp sal a ttul dingah zum a si.\nSummit thutluknak mumal an tuah theilo naksan hi ram tthangso rero lai palwin ramliam pawlcu kum 2020 cemhlan ah an thiltuah mi ihsi boruak sia an suahtermi 25% talih timal dingin an nawrih, Ramlian pawlkhalin ram tthangso rero laipawlkhal an thiltuahnak ih boruak sia an tisuak mi timal ve dingin an nawr ve ruangah an thu a rualawk theilo nak a si.\nUS President, Obama cun Copenhagen a thlenhnu ah ram 20 hrawng hotu a kawmcih ih, British, France, China, Russia, leh Brazil hotu pawl thaw khalin titi tlangnak an nei. Cumi pawl lakah tui Summit ttumih khingsong aw deuhbik cu China leh US an siih, Obama leh China Prime Minister, Wen Jiabao ih kawmawk nakhi leitlun ramdang pawl ngaihven leh thlir deuh bikmi an si.


Upat Awk Na Tlak Tuk E : Chin Lengdawh Elizabeth Hngakte Nih Kalay Oxygen Cawknak Ding Ah Phaisa Tampi A Thawh – Buanchukcho\nKalay Oxygen Leinak Ding Hrangah Thawhtu An Um Bet Vivo. (Pathian A Țha) China ih um Chin lengdawh Elizabeth Hngakte cun oxygen leinak dingah Mmk 690,000 (Ting 6 le thawng 90) ka hnenah a thawh a si. Zing ihsin zan simpi tiangtiang hnațuan ah an buai cing le damlo can a um hmanah rel ngam mumal loih mahte tuar cuahco can tamzet lakah, mai duhmi hman lei ngam loih tenren na-ih pawltla cingin, miphun seherhnak le Pathian mithmai zohih an hlawhmi an run thawh hi a sunglawi in upat tlak an si.\nPathianin na tuah na țuannak ah lam lo hruaiin a țul a sammi hnenah bawm theitu si vivo dingin hriselnak thawn thlawsuah lo pe vivo hram sehlaw. ✍Hitin Sunday ihsin tuini tiangah ka hnenah thawhtupawl hnen ihsin sumfai 👉4,109,500 (ting 41 le Thawng 9 le 500) ka kut ah a thleng fel zo a si. ✍Himi bawmnak ding hrangah thawh duhtu tete an um pangah tin sumfai (cash) lei ding hawlbuai ciamco țul lo dingin tiah,\nTing 1 ah thawng 8 in, ting 100 ka rak lei khawlcia asi.\n✍ A thawh duhtu hrangah thawh theih ringring lai a si. 👉Tuikar sungah a hlawmin hruaitupawl hnenah hlan thei beisei a si. ♥Ka Duhdawtmi Tla 🍂Nan thanau hrimhrim hlah uh. Harsa zet cing le beidawn can tamzet karlakah hna nan țuan rero nan, Pathianin miphun hrangah le a țul a sammipawl hrangih bawm theitu dinhmunih a lo ret hi nunman neizet nan si. 🌱 Nan aiih harsatnak phunkim a tawngtu an tam pit ruangah nannih cu mi bawmtheitu dinhmun țha ah Pathianin a lo ret timi nan theih tharsalnak in cahnak lo pe cio hram seh. ✍China um hrangah Ka KBZ bank account ah thun a ngah. ✍Sgp um hrangah ka POSB bank account ah transfer a ngah.


Steve Job - Hre Mang\nWELCOME TO MY PAGE > LEADERSHIP: HRUAITU > \nSteve Jobs (1955-2011):Apple company dintu\nTuisunah Mac computer, IPod, IPhone, IPad, ICloud, tvp, santhar fimthiamnak thawn leitlun milai san thuanthu thlengko hmai rak hruaitu Steve (kum 56) cu a thi zo ti kan thei cio ding ka zum. Hipa hi midanglam zet, a nun ihsin mino pawlin thazaang laknak tha zet asi in ka ruat ih Standford University 2005 Commencement ah a thusimmi sung ihsin tawite kan zoh hnik pei.\nA suahthlak hlan ihsin a nu in midang cawm ding (adoption) dingah a rak timtuah cia. Insang hnget ihsin suakmi siloin pasal neilo, nu pakhat ih fa asi ruangah a nu in midang hnenah a pek nak asi. A pa ngaingai thawn a thih tiangah an hlat aw ringring. Phunsang tlawng a kai tikah tlawngkai man a tamtuk ih a mah cawmtu a nulepa ih damsung tuansuah mi cem ding khawp in phunsang tlawngkai ding cu a ruat thiam lo tikah phunsang tlawng theh loin a bang. College ah room a nei thei loih a rualpi pawl room zial parah a it, rawl ei ding leinak nei loin burlawng zuar in a rak nung. Peng sarih hlatnak ah cawlhni zanlamah biak inn ah a fehih rawl a zawh theu, cucu “zarhkhat sungah ka ei thaw bikmi a rak si theu” ati. A nulepa ih motor retnak (garage) ihsin Apple company cu kum 20 a ti tikah an rak din thawk ih kum 30 a kim, kum 10 hnu ah million tangka hmu in a thangso. Cule, amai dinhmun Apple company board of director president pa in a dawi (fired). Cutin Apple company in an suah sungah “Next” le Pixal” company a dinih leitlunah hman hmaihruaitu thiamnak ah an rungcang hlei ah a nupi a tawng fawn. Cutin zial parah it tahratin burlawng zuar in motor ratnak inn sung ihsin leitlun hminthang, milai thuanthu thlengter ding tiangah hmuhsuakmi neitu a si. Asinan, cancer natnak in kum 56 ah a thi. Leitlun mi tampi in an ui kuahko zetmi asi.\nSteve lai damsung tuansuahmi:\n· Apple company dintu pahnih lakah pakhat asi.\n· NeXT company dintu asi\n· Pixar (Pixar went on to create the worlds first computer animated feature film, Toy Story, and is now the most successful animation studio in the world.)\n· NeXt company cu Apple in a nei ih Steve khal Apple ah a tuansal.\nIpod: Ipod in leitlun milai pawlin hla/zuknung le awbu pawl ngai/zoh dan a thleng theh.\n· IPhone: Milai biak pawh awknak, internet, zuk/zuknung/hla/zuknung pawl zoh, pehtlaih awkdan a thleng\n· Ipad: Computer hmandan a thleng the, “Post PC age” personal computer san pawnlamah a thlenpi\n2) Hhmuhtawnmi kalh aw:\n· College dropped out\nBill Gate le Steve Job phunsang tlawng thehsuak loin an suahsan veve ih “Bill Gate cun phunsang tlawng suak lakah a titha bik pawl ka si” a ti. Steve cu college a suah tikah room nei loin a rualpi pawl zial parah a it ih rawl lei nak hman nei loin burlawng sar le zuar in tikcu ziangmawzat a rak hmang. Cawlhni tinah a lak in an zemmi rawl ei dingin Biak inn ah a feh theu. “Cucu zarhkhat sungah rawl ngai ka ei thawbik asi” ati.\nZir ding: Harsatnak in milai a siatsuah lo, hlawhtlinnak hi lenglam, dinhmun, midang parah a hngat aw lo, bulpak pakhat cio in anmai nun, an tikcu, an caantha ziangtin ziangruangah an hmang timi parah a hngat aw sawn. Cumi khami ruangah ka hlawhtlinglo an ti theu mi khi a dik lo.\n· Started business from garage\nKum 20 a kim tikah motor ratnak room (garage) ihsin Apple company an thawk. Kum 10 sungah billion nei thei dingin an hlawhtling. Hnatuan kan taima nasa, ati.\nZir: Mi zapi ten Steve vekin lennak le hlawhtlinnak kan hmu kher lo khal asile milai zokhal Pathian in amai hmuihmel kengin a sersiammi kan si vekin a tangkai zetmi, kanmah le umnak leitlun thuanthu danglam ter dingin Pathian in tumtah, a sunglawi zetmi hrangah sersiammi kan si theh. Cui tumtah hrangah nun hi asi. Cutin ziang kan tuah khal asile a thabik, a felbik, a sunglawibik, Pathian hrangah tuan in tuan ding kan si. Hnatuan ding ka nei lo titu pawlin Bible an neihmi kha zohlo in siar thei theh dingin zuam cio hai sehla, culole English to Chin dictionary khal zohlo in thei theh dingin zuam hai sehla leitlun khui tawk hmun khalah sawrbawk um zetmi milai kan si theh ding. Zuamnak, taimak tairialnak um loin le nuamnung cen le daithlang phah in zohman tikah khalah milai thuanthu ah mi hlawhtling an um dah lo.\n· Apple company in an duai (Fired)\nApple company an dinhnu kum 10, amah kum 30 a ti ah an dinmi company ihsin an dawi. Ka nunsan cem vekin le lamzin pialsan ding tian ka rak ruat a ti. Asinan a hnu lamah a simsal mi cu Apple company in in rak dawi lo hai sehla a tu ih ka nupi hi ka tawng lo dingih NeXt company, le Pixar company hi dinsuah a rak si lo ding, a ti. Asinan nan zumnak cu thlahthlam hlah uh, a ti.\nZIr: Pathian thu thawn tahtthim in zumtu pawlin kan zir dingmi cu kan leitlun nun lamzin pakhat a pit tikah lamzin dang, a thasawn mi Pathian in in hmuhsak ringring asi. Kan hmuhtawnmi cu kan theithiam lo khal asile kan hrang thatnak ah Pathian in in tuahsak, acan ter ringring asi ti kan hmu (Rome 8:28).\n3) “Rilrawng ringring awl, atcih nun nei aw” “Stay hungry, stay foolish”\nPu Tai Kheng in “Fim har ngaingai simaw, kei hman maw fim thei hlah ing” a rak ti theu. Leitlun mifim kan timi pawl hi Laimi pawl lakah um sehla relsiat ding kan theihlo mi a um lo ding. Asinan, atnak le famkim lonak leitlun asi vekin, a thupi sawn mi cu “ziang kan atcilh” timi asi. Zesu in “A dungthlun tu si dingin ziang hmuahhmuah tanta ding lawng si loin mai duhnak tiang khal a tanta thei lo tu cu a dungthluntu tlak ah a ruat lo”. Mi pakhat cu ziang a atcilh ti zoh in a hmailam simcia theih mi tampi a um. Zuu atcilh tu cun a rei hlanah a nunnak in a tuar ding ti simcia theih asi. CUvek thotho in thiltha tumtah mi nei in a atcilh ih thildang ruat man lo khawp in a zuamtu pawl cu an hlawhtling ti khal leitlun thuantu in sim cawp lo zir ding in tanta. Bill Gate, le Steve Job hi college an zir suak lo, an suak (dropped out). Eistain hi a tlawngkai laiah a saya pa rori in “hi pa cu zianghman asi dah lo ding” atimi arak si. Sihman sehla an atcilh mi cu an nunphumhlum thaap in an tuan, an zuam, an taimak tikah hlawhtlinnak namen lo an hmu ih leitlun milai thuanthu danglamtertu an si.\nRilrawng ringringaw “Stay hungry”.\n“Rang cu tiva ah na hruai thei nan ti dai na inter thei lo” an ti. Cuvek in mah rori in sunglam haalnak, duhnak, zir bet duhnak a nei lo tu cu ziangtik hmanah ziangvek tlawng ah a kai khal asile a danglamcuang lo ding. Zir duhnak, thiambet duhnak, haal tiatia mi neih a tul. Pathian thu thlarau lam nun khalah naute in pawhte ti a haal vekin hal dingah Paul in in sim. Leitlun nun kan suahsan tiang zir bet, fimbet, thiambet, hmuhbet rero ding kan si.\n4) “Midang tuahnak nunpi ding na tikcu cemter hlah” “Don’t waste your time, living on someone’s thinking”\nMartin Luther King Jr. in “Mi pakhat cu a thihpi dingmi thu a hmuhsuak lai hlanah milai nun a thawk hrih lo” a ti. Ziang ka thihpi ding, ziang ka damsan timi hmu suak hrih lo tu cun leitlun kiangkap thli hran naknak ah a zam rero ding mi asi. Nitin te kan nun, kan tikcu hmandan, kan khawruah, kan tongkam, kan tuahmi le tuanmi pawl hi midang in an sim ruangah siloin kanmah rori in ka hmuhsuakmi, a tha asi, ka hrangah a thabik ka tuah thei mi, isersiamtu ka Pathian in tuahter iduhmi ka tuah asi tiah fiang zetin kan theihmi tuah ding kan si. Steve Job in a simmi cu “ka no lai ihsin nuam ka ti zetmi ka tuan ngah ih mi vantha ka asi” ati. Mi zokhal a tuanmi nuam ati lo ahcun a hlawhtling dah lo ding. Kan tuahmi hi nuam ti zetin kanmai tuah dingmi Pathian in in pekmi in sersiamsan asi tiah fiang zet in kan tuah dingmi asi.\n5) Na nitin nun hi a netnak ni vekin nung aw “Live as your last day”\n“Zingtin te thlalangah ka zoh aw aw ih tuisun ah ka tuah dingmi cu leitlun nun netabik ni ah ka tuah duhmi asi maw?” tiah ka sut aw theu, ati. Zingtinte na nun na zoh awk sal tikah tuisun ah na tuahmi kha na leitlun nunsung na tuah dingmi, na nineta bik ah na tuah duhmi asilo asi ahcun na thleng a tul tinak asi. Cumi hrangah midang in an lo thlengsak ding tiah ruahsannak neih ding asiloih nangmah rori in ziangtin na thleng ding timi hawl ding na si. Na khawruahmi, na tongkam, na tuahmi, mi na biakdan, na hmuh tawnmi pawl na biak dan, na tikcu hmandan pawl kha zohsal aw la, leitlunah ni neta bik nahman dingmi sisehla na tuah kel in na tuah pei maw? ti ruahnak in kan tikcu hi second pakhat te khal hlohral ter ding ka siang lo tiah Steve in a sim. Leitlun nun cu a tawi ih duhvekin kan duhzat kan tuah man lo ding. CUruangha kan lei damsungah kan tuah duhbikmi, a sunglawibik, tiah ka ruahmi hrangah tikcu sunglawi zetin hmang ding kan si sawn.\n6) Thihnak cu thleng awknak asi “Death as change agent”\nNa nunnak hi tikcu can sungah hmu thiam aw “See yourself within the context of time”. Steve cu kum 1955 ihsin 2011 leitlunah a can a hmang. Tui casiartu lakah tuihnu kum rei lo te ah leitlun a suahsan tu ding kan um ding. Thih hi tihding asilo ih nun hmansual hi tih anung sawn. Nun hman sual tikah leitlun midang hrangah siatsuahtu ah kan cang ih kan thihhnu ah hell ramah tikcu kan hmang ding fawn. Thihnak cu kum upa pawl leitlun ihsin a dawisuak ih mino thatha, thangthar a suahter asi. Cuticun leitlun milai thuanthu cu Zesu a ratsal hlanah herliam, thleng aw rero dingmi asi vekin hi leitlun nun sungah na tuah mi in na thih nu ah ziangvek thiltha midang in an run hmang ding, na lehhnu minung pawl hrangah ziangvek thiltha na tanta ding? Na thih hnu ah khui tawk na feh ding? A thupi sawn mi cuthihnak hnakin leitlun milai thuanthu tuahtha tu ding milai leitlunah an nungih caantha an hmang mi hi asi awn.\nA hnuailam ah Steve in 2005 ah Stanford University ah a thusimmi asi.\nVideo of the Commencement address. http://www.youtube.com/watch?feature=player_embedded&v=UF8uR6Z6KLc


Singapore Tlangval In Fala A Kaihrem Ih A Ke Zung Pawl A Liaksak Ciamco – Meifar\nSingapore Tlangval In Fala A Kaihrem Ih A Ke Zung Pawl A Liaksak Ciamco\nJanuary 5, 2022 admin Leitlun 0\nSingapore tlangval kum 24 mi Cheong Jia Jin hi mi danglam zet a si, a cakhiarnak cu ke zung pawl liaknak in a diriam thei. Online fehtlang in fala pakhat thawn an beaw ṭheu, nikhat cu tongaw dingin a sim thei ih TikTok video an ṭuantlang tum.\nCutin TikTok video an ṭuan rero laiah Cheong in fala cu a kaihrem, a hngawng ah a rek ih zianghman a thei nawn lo. Zianghman thei lo ih aum laiah Cheong in fala ih ke zung pawl cu a liaksak ciamco, a cakhiarnak cu a sosang tuk ruangah fala ih pawhte thamsak a tum ih a kor cu a pum tiang a phelhsak lawk nan a duhsal lo.\nFala ih ke zung pawl lawng a liak ciamco, fala cu ara thangharh thutthi ih Cheong in a ke zung pawl arak liak rero lai cu a hmu. A rinlo laitak ah a tlansuak thutthi ih lamzin ah a au ciamco, “In that tum” tin a au ciamco ih motor mawng pawlin an run.\nPalik an ko lohli ih Cheong Jia Jin cu an kai, Cheong hi The Institute of Technical Education ah tlawng kailai a si ih a thiltuahmi cu a phuangaw. A sualnak hi a danglam zet ih palik pawlin thla 8 sung thawngtla dingin a thu an ṭhencat.\nThu an sutnak ah fala in a hngawng ah hliamhma a tuar thu le a thiltonmi ruangah ningṭih thlaphang ih aum thu pawl a rel. A thiltonmi ruangah a khuaruahnak a siatsuat ih siizung ah an tuamhlawm, curuangah Cheong ih thuhla cu court in a relsal dingih thiamlo a co asilen kum 3 sung thawngthlak le zangndamnak ah $5,000 zat a kuan thei.\nPum Sungih Um Lai Naute In Himi Thil (6) An Duh Bik\nKIO Chairman In, “Hriamkai Pawl Mipi Parah Kut Thlak Hlah Uh” A Ti


ASEAN hotu pawl tawngaw ding: Kawlram thu teh - Chinland Today Media\nApril 8, 2010 11:56 am·0 comments\nHANOI, Vietnam (AP) – Southeast Asian ram 10 pawl cun pursum leilawnnak lak thu le nikhua umtu dan thleng danglam ruangih harsatnak thu pawl rel khawmnak tlawngkai nili April 8, tui sun ah Hanoi ah an nei ding. An thurel khawmnak ah Kawlram hrilawknak thu khal relnak an nei ding a zum um.\nHruaitu hrek khat pawl cun Kawlram hrilawknak ti cawl hrih dingih NLD party pawl ih an duh mi cu pompi ih nawr ve dingin an duh thu an sim. A mahlawngte a tamsawn cun mipi vangtlang theih ih an dem ding cu an zum lemlo.\nIndonesia le Philipppine cun Kawlram hin ASEAN hmin a ti sia tiin le Kawlram ih hrilawknak ding thianghlim lo zet ih antuah tum mi hi an lungkim lo pi thu an rel zo. Kawlram hi ASEAN ih sungtel pakhat a si ve.\nHuman rights group Amnesty International pawl cun ASEAN ram hruaitu pawl hin Kawlram nasa zet ih soisel/dem dingin a ngen.\nVietnam in Russia Ralthuam A Lei Ding\nAsia Europe (ASEM) Meeting Ah Thein Sein Telve